Британияда типратиканнинг "қаттиқ ҳаяжондан" игналари тўкилиб кетди\n20:48 / 30.03.2016\nБуюк Британиянинг Хартфордшир графлигида волонтёрлар бошидан кечирган стресс туфайли игналарсиз қолган типратиканни топиб олишди.\nТипратиканга Дерек лақаби берилди. Herts Hogline нотижорат ташкилоти волонтёрлари типратиканни маҳаллий фуқаролардан бирининг орқа ҳовлисидан топишган. Бу 2015 йил сентябрда юз берганди. Ветеринарларнинг айтишича, типратикан кучли асабий кечинма туфайли чақирилган алопеция (сочларнинг тўкилиш)дан азият чеккан.\nЎрмон жонзотини массаж ва яхши парваришдан кейин ҳаётга қайтаришга муваффақ бўлинди.\n"Биз Дерекнинг игналари ўсмагунча уни ёввойи табиатга қўйиб юбора олмаймиз. Уларсиз типратикан музлаб қолади ҳамда каттароқ йиртқичлардан ўзини ҳимоя қила олмайди", деб айтди Herts Hogline раҳбари Линн Гарнер.\nУнинг айтишича, заифлашиб қолган Дерекда патос бойлаган жароҳат аниқланган. Тахминча, бу жароҳат эҳтимол уни қуш чўқиб олгани оқибатида пайдо бўлган.\nТабиат қўриқчисининг айтишича, Дерекнинг саломатлиги яхшиланмоқда. Март ўрталаридан унда янги игналар ўса бошлаган.


ОАВда ЖЧ-2018 Қатарга олиб берилиши мумкинлиги ҳақида хабар тарқалди\n19:41 / 10.06.2015\nФИФА 2018 йилда бўладиган жаҳон чемпионатида мезбонлик қилишга тайёр бўлиб туриши ҳақида Қатар мамлакатини огоҳлантирган. Махфий маълумотларга қараганда, Россия мундиал мезбонлигидан маҳрум қилиниб, мусобақа Қатарда ўтиши мумкин.\n"Шу муносабат билан ФИФА Қатардан 2018 йилгача ҳеч бўлмаса 8та стадионни битиришини сўраган", дея хабар беради AS нашри.\nРоссияни мундиал мезбонлигидан маҳрум қилувчи сабаб - Украина билан зиддият сабаб бўлиши мумкин. Қатарликлар бунга шундай изоҳ бердилар: "Россиядан жаҳон чемпионатини олиб қўйишмайди. Бундай бўлмайди. Агар шундай бўлиб қолса - биз тайёр бўламиз", дейди қатарлик амалдорлардан бири.


Мева-сабзавотлар экспорти соддалаштирилди | NORMA.UZ\nПрезидент 17.10.2018 йилда «Мева-сабзавот маҳсулотларини ташқи бозорларга чиқариш самарадорлигини оширишга доир қўшимча чора-тадбирлар тўғрисида»ги қарорни имзолади. Ҳужжат матни ЎзАда жойлаштирилган.\nМева-сабзавот маҳсулотларини экспорт қилиш механизми анча соддалаштирилди.\nБиринчидан, энди юридик шахслар уни дастлабки тўловсиз, аккредитив очмасдан, банк кафолатини расмийлаштирмасдан ҳамда экспорт шартномасини сиёсий ва тижорат хавфларидан суғурта полисисиз экспорт қилишлари мумкин.\nЭслатиб ўтамиз, август ойидан бошлаб бундай маҳсулотларнинг экспорти бўйича нарх белгилаш тартиби ўзгарган (батафсил қаранг).\nИккинчидан, экспортдан тушумларни ўз вақтида таъминламаган ташкилотлар Ноҳалол мева-сабзавот маҳсулотлари экспорт қилувчилар реестрига киритиладилар (бу ерга қаранг). Уларни экспорт қилишда уларга нисбатан 100 фоизлик олдиндан тўлов олиш талаблари қўлланилади (кейинчалик, таҳр.).\nУчинчидан, тадбиркорлик субъектлари улгуржи савдо қилиш лицензиясига эга бўлмасдан мева-сабзавот маҳсулотларини экспорт қилиш ҳуқуқига эгадирлар. Эслатиб ўтамиз, уни тўлиқ бекор қилиш режалаштирилмоқда. Якка тартибдаги тадбиркорлар мева-сабзавот маҳсулотларини экспорт қилишдан тушган тушумдан ЯСТ тўлашлари керак бўлади.\nТўртинчидан, экспорт қилинадиган мева-сабзавот маҳсулотлари божхона кўригидан ўтказилмайди, божхона қонун ҳужжатлари бузилиши хавфи белгилари аниқланган ҳолатлар бундан мустасно. Бунда ҳужжатларда мавжуд маълумотларнинг ишончлилиги, шунингдек товарларни божхона чегарасидан ноқонуний олиб ўтиш учун экспорт қилувчи жавобгар бўлади.\nБешинчидан, тадбиркорлик субъектлари ўзларига ажратилган ер участкаларида мева-сабзавот маҳсулотларини бевосита уларни етиштириш жойларида суғориш, тайёрлаш ва сақлаш бўйича инфратузилма объектлари қуриш учун енгил конструкцияларни қуришлари мумкин. Аниқ тартиб кейинроқ тасдиқланади.\nТашқи савдо вазирлиги мева-сабзавот маҳсулотлари экспорти соҳасидаги фаолиятни мувофиқлаштиради, экспорт қилувчиларга сотиш бозорларини излашда ёрдам беради, улар билан ҳар ойда учрашувлар ўтказади. Мева-сабзавот маҳсулотлари етиштирувчилар ҳамда экспорт қилувчилар Ўзбекистон мева-сабзавот маҳсулотларини экспорт қилувчилар уюшмасига бирлашадилар. Бунда уларга ССП, Адлия вазирлиги ва бизнес-омбудсман кўмак беради.\nКейинги йилнинг март ойига келиб интернетда Мева-сабзавот маҳсулотларини экспорт қилувчилар ахборот портали ишга туширилади. У «TradeUzbekistan.com» электрон савдо майдончаси, ДСҚ ва ДБҚ ахборот тизимлари билан интеграцияланади. Портал мева-сабзавот маҳсулотлари етиштирувчилар ва экспорт қилувчилар, салоҳиятли импорт қилувчилар ва ҳ.к. тўғрисида ахборот олиш, шунингдек экспорт жараёнининг барча босқичларини реал вақт режимида кузатиш имконини беради.\nВаколатли идораларга тегишли топшириқлар берилди, шахсан жавобгар шахслар белгиланди.


Сурияда ўзини портлатган Жаъфарни Қирғизистондаги тоғаси таниб қолди\n28 сентябрь куни тармоқда тарқатилган видеода акс этган Жаъфар ал-Таййар-Бобур Исроилов\n"Имом Бухорий" катибаси "Моварауннаҳрнинг биринчи фидойиси" дея мақтаган худкуш Жаъфар ал-Таййарни тоғаси таниб қолди. Қирғизистоннинг Сузоқ туманида яшаётган Ҳамидулло Ботиров мобил телефонда тарқалган видеодаги жиянини таниб, хавфсизлик хизматига мурожаат қилди. Натижада, тоғаси қўлида улғайган Жаъфар аслида 21 яшар Бобур Исроилов экани аниқланди.\nТоғаси қўлида ўсган Бобур\n"Имом Бухорий" катибасининг Идлиб вилоятидаги жанглари акс этган видео эълон қилинган ва унда 17-20 ёшлар атрофида экани тахмин этилган ўзбекнинг худкушлик амалиётига кетиш олдидан олинган кадрлар ўтган ойда пайдо бўлган эди.\n18 сентябрь куни тармоқда тарқатилган видеода акс этган Жаъфар ал-Таййар-Бобур Исроилов\n18 сентябрь куни Интернетда тарқатилган видеода Жаъфар ал-Таййар, деб тақдим қилинган йигит "Моварауннаҳрнинг биринчи фидойиси" деб мақталган ва унинг бомба тўлдирилган БТРда ўзини портлатгани айтилган эди.\nОрадан бир ҳафта ўтиб, жангари гуруҳ Odnoklassniki ва Youtube тармоқларида тарқатган видео Қирғизистон жанубига етиб борди ва мобил телефонларда қўлма-қўл бўлиб кетди. Натижада, Жаъфарни тоғаси Ҳамидулло Ботиров видеода кўриб, таниб қолди.\nМаълум бўлишича, Жаъфар ал-Таййар асли Қирғизистоннинг Сузоқ туманида 1994 йилда туғилган Бобур Исроиловдир. Ботировнинг айтишича, жияни 1 ярим ёшида ота-онасидан етим қолган ва унинг қўлида катта бўлган. Тумандаги умумий ўрта таълим мактабини тамомлагач, Россияга ишлагани кетган. Тоғаси Россияга кетишидан олдин жияни Бобур исмини Абдуллоҳ, деб ўзгартирганини ҳам айтди.\nРоссия кетган Бобур 1 йилдан буён бедарак\nОзодликнинг қирғиз хизмати мухбирига берган интервьюсида Ҳамидулло жиянини бир йилдан бери қидириб келганини гапириб берди:\n- Россияга бориб, ишлаб келаман, кейин уйланаман, деб кетган эди. Борма, десам ҳам қулоқ солмай кетган. 2013 йилнинг ноябрида кетган. Ёмон йўлларга кириб кетмасин, деб юбормай юрган эдим. 2014 йилнинг мартигача бир-икки марта боғландик, иш ҳақисини жўнатди. Март ойидан кейин жим бўлиб кетди. Мен ишлари юришмай қолдимикин ё бировларнинг қўлига тушиб қолдимикин, деб юргандим. Шу бўйича кейин кўчадаги ёш болаларнинг қўлида видеосини кўриб, таниб қолдим, - дейди Ҳамидулло Ботиров.\nУнинг айтишича, Бобурнинг ота-онаси у чақалоқлигида ажрашган. Кўп ўтмай онаси вафот этган, отаси эса бошқа аёлга уйланган:\n- Опам болани отасига кўрсатмасди. Опам ўтиб кетгандан кейин отаси уйланди. Опам менга омонат қилиб қолдирган эди бу болани. Ёшлигидан ўзимнинг фарзандим қатори катта қилдим, авайлаб боққанман. Тарафини олардим, лекин барибир жиян экан, сўксам ҳафа бўларди. Қаттиқ ушлардим. Охири жуда қаттиқ ушлавордим шекилли, деб бир марта ўша ерга (Россияга - таҳр.) бориб ишлаб келишига рухсат бердим. Бунақа бўлиб кетишини хаёлимга ҳам келтирмаган эдим. Жуда афсусдаман, ўкинаман,- дейди Ҳамидулло Ботиров.\nЁш болаларни ўлимга йўллаган мужоҳидлар\nТолибларга байъат берган "Имом Бухорий" катибаси 18 сентябрь куни эълон қилган видеода бир неча худкуш ҳужуми содир этилгани ва бу ҳужумлардан биринчисини "Моварауннаҳрнинг биринчи фидойиси Жаъфар ал-Таййар"содир этгани айтилган.\nКадрда Жаъфар-Бобур бомба тўлдирилган БТРга минишдан олдин бошқа жангарилар билан хайрлашаётган ҳолда, кейинги кадрда эса БТР ичида ўтирган ҳолда кўрсатилган. Қўрқувга тушгани кўриниб турган ёшгина йигитга атрофидаги тажрибали ва афтидан, катта ёшли жангарилар далда бергани акс этган:\nБу кадрларни кўрган тоғаси Бобурни худкушликка мажбурлашган бўлиши мумкин, деб тахмин қилишини айтади:\n- Йиғлаб кетяпти, балки мажбурлашгандир уни?! Ўзлари қолиб, ёш болаларни жўнатишяпти. Нима дейман, бўлар иш бўлди. Бундан буёғига ота-оналарга айтар сўзим, болаларни яхши қаранглар, контрол қилинглар. У ерда энди мусулмон билан мусулмон урушяпти, ҳеч қанақа жиҳод йўқ,- дейди Ботиров.\nЖаъфарни қўрқди деганларга раддия\nЖаъфар-Бобур худкушлиги ҳақидаги хабар Озодлик ва бошқа халқаро ахборот воситаларида берилгач, турли муносабатлар билдирила бошлади.\nКўзда ёш билан бомба тўлдирилган БТРга ўтираётган 21 яшар мужоҳиднинг қўрққани акс этган кадрларга билдирилган муносабатлар турлича бўлмоқда. Баъзи муштарийлар буни ўлимдан қўрқув деб баҳоламоқда, баъзилари Оллоҳдан қўрқув демоқдалар.\n"Имом Бухорий" катибаси мужоҳидлари эса Жаъфарнинг қўрқмагани, аксинча ўз ихтиёри билан худкушлик ҳужумини амалга оширганини иддао қилиб, яна бир видео тарқатди.\n28 сентябрь куни ижтимоий тармоқларга жойланган видеода Жаъфар амалиёт олдидан бошқа мужоҳидлар билан суҳбатлашаётгани, амалиётга ҳозирлик кўраётгани акс этган.\nНавбатдаги видеода Жаъфарга баҳо берган "Имом Бухорий" катибаси амири шайх Салоҳиддининг овози ҳам илова қилинган: "Модомики, умматда мана шундай рижоллар (мардлар - таҳр) бор экан, иншаоллоҳ Оллоҳ таолло уларни кофирларга ем қилмайди".\nДарвоқе, "Имом Бухорий" катибасининг лидери саналган амир Салоҳиддин жамоатга кўриниш бермай келаётган кекса ўзбек жангариларидан биридир. 21 яшар ўзбекни худкушлик ҳужумига йўллаган етакчи аввалгилари каби, сўнгги видеода ҳам юзини яширди.\nСурияда худкушлик амалиётлари\nСуриянинг Идлиб вилоятидаги, асосан, шиалар яшайдиган Фуа шаҳарчаси учун жангларда эса "Жайш ал-Фатҳ" номи остида Сурия армиясига қарши коалиция тузган "Жабҳатан Нусра", "Аҳрор уш-Шом" ва "Имом Бухорий" катибалари худкушлик амалиётларини уюштираётгани кузатилди.\nМуҳими, биринчи қаторлардаги жанглар ва худкушлик амалиётларида хорижлик жангарилар қўлланилаётгани кўринмоқда. Жаъфар эса йирик планда тақдим қилинган илк ўзбек худкушидир.\nСурияда бирлашаётган жангари гуруҳлар ичида ҳозирча иккита ўзбек гуруҳи бор. Булардан бири "Имом Бухорий" катибаси бўлса, яна бири "Тавҳид вал-Жиҳод" гуруҳидир.\nБу гуруҳ ҳам 19 сентябрь куни ўзбек жангариларининг Фуага ҳужумлари акс этган видеони эълон қилди. Унда ҳам жангарилар худкушлик амалиётларини уюштиргани айтилди.\n"Имом Бухорий" катибаси ва "Тавҳид вал-Жиҳод" гуруҳлари эълон қилган видеолар мазмунидан Фуа шаҳарчаси учун жангларда камида 5та худкушлик амалиёти содир этилган. Амалиётга борганларнинг ҳаммаси ўзбекми ёки бошқа миллат вакилларими - бу ҳақда аниқ маълумот берилмаган.


ДХХга ишга жойлаш учун 5000 доллар талаб қилган шахс қўлга олинди — Sof.uz\nЖАҲОН 144,249,021 122,706,368 3,065,975\n5.03 23:10 652 Жамият\nТошкент вилоятида фуқарони 5000 доллар эвазига фуқарони ДХХга ишга киритиб қўйишни ваъда қилган шахс ушланди. Бу ҳақда Тошкент вилояти ИИББ хабар берди.\nЖорий йилнинг 3 март куни Тошкент вилоятида яшовчи фуқаро Х.Н. вилоят ИИББга ариза билан мурожаат қилади. Аризасида, ўзини Э.Н. “ДХХ Тошкент шаҳар бошқармаси кадрлар бўлими бошлиғи” деб таништирган шахс ўғлини ДХХ ҳарбий қисмларидан бирига ишга киритиб қўйиши учун 5 000 АҚШ доллари талаб қилаётганлигини маълум қилиб, қонуний чора кўришини сўрайди.\nМазкур аризага асосан ўтказилган тезкор тадбирда ўзини – Э.М. “ДХХ Тошкент шаҳар бошқармаси Кадрлар бўлими бошлиғи” деб таништирган шахс, катта лейтенант унвонидаги ДХХнинг хизмат кийими (формаси)да аризачидан келишилган 5 000 АҚШ доллари миқдоридаги пулларини олаётган вақтда, тадбир иштирокчилари томонидан ушланган ва тегишли ҳужжатлар расмийлаштирилган.\nЎтказилган суҳбат давомида ушбу шахс – Сурхондарё вилоятида яшовчи 1998 йилда туғилган Э.М., ҳеч бир давлат органи ёки бошқа ташкилотда ишламаслиги, шунингдек, аввалроқ ДХХга қарашли ҳарбий қисмда муддатли ҳарбий хизматни ўтаганлиги аниқланган.\nУшланган шахсга нисбатан Ўзбекистон Республикаси Жиноят кодексининг тегишли моддалари билан жиноят иши қўзғатилган.\nКеча, 22:01 235 Ўзбекистон\nКеча, 20:12 794 Ўзбекистон\nКеча, 17:38 798 Ўзбекистон


Жиғилдон қайнаши – кўпинча баҳорда намоён бўлади. | Нольпаза\nЖиғилдон қайнаши – кўпинча баҳорда намоён бўлади.\nБаҳор аксарият одамларни ижобий энергия билан тўлдиради, организмни ўйғотади ва қувватлантиради. Кўпчилик учун бу меъда билан боғлиқ муаммолар бошланишини англатади.\nМаълумки, жиғилдон қайнаши кўпинча овқатланиш одати сабаби бўйича вужудга келади. Бироқ, баҳорда ушбу муаммони, шунингдек, атроф-муҳитнинг таъсири остида чақирилиши мумкинлигини кўпчилик билмайди.\nАсосан бу ҳавода гул чангининг концентрациясини ортишига боғлиқдир. Гул чанги – бу аллерген бўлиб, у баъзида иммун тизимнинг ҳаддан зиёд реакциясини чақиради. Аллергенларни ичга нафас орқали ютилганда, организм антителаларни яратиб, ўзини ҳимоя қилишга ҳаракат қилади, уларнинг вазифаси – бегона моддаларни зарарсизлантиришдан иборат. Аллергенлар билан алоқа қилингандан кейин гистамин миқдори ортади, ва унинг таъсири оқибатлари зарарли характерга эга бўлиши мумкин, чунки у организмда яллиғланиш реакцияларини ва аллергик реакцияларни чақиради. Бундан ташқари, у меъданинг шиллиқ қавати париетал ҳужайралари таъсирини рағбатлантиради. Протонли насосларнинг юқори фаоллиги сабабли меъда кислотасининг секрецияси ортади, бу жиғилдон қайнашини чақириши мумкин.\nЖиғилдон қайнашини даволаш учун дори воситалари\nПротон помпа ингибиторлари\nН2 рецепторлар блокаторлари\nТаъсир этиш механизми меъда кислотаси секрециясини бевосита ингибирлайди меъда кислотаси секрециясини билвосита ингибирлайди меъдада кислотанинг нейтрализацияси\nТаъсир этиш давомийлиги 24 соат 12 соат 1 соатдан 2 соатгача\nДозаланиш сони суткада бир марта суткада икки марта суткада бир неча марта\nМеъда шираси кислотасини тез нейтрализация қилади, аммо унинг секрециясини сусайтирмайди. Уларнинг таъсири қисқа муддатли характерга эга ва уларни тез-тез қабул қилиш керак.\nН2-рецепторлар блокаторлари (масалан, ранитидин)\nМеъда кислотасининг секрециясини қисман ингибирлайди. Уларнинг таъсири антацидларга қараганда анча кечроқ бошланади, аммо кўпроқ давом этади (6 соатдан 12 соатгача). Бир неча кун давомида қабул қилинганда самарадорлик аста-секин пасаяди.\nЖиғилдон қайнашини даволаш учун самарали дори воситалари, чунки улар бевосита меъда ширасининг секрециясини сусайтиради.\nДоимий жиғилдон қайнаши кузатилганда самарали даволаш зарурдир.\nНольпаза 20 мг 20 мг пантопразол сақлайди ва рецептсиз бериладиган восита ҳисобланади. Протон помпа ингибиторларидан биридир, у ўзига хос таъсир механизми сабабли узоқ муддатли самарага эга. У кислота секрециясининг барча фазаларини самарали сусайтиради (базал, тунги ва овқат қабул қилишга боғлиқ бўлган фаза). Улар протон насосда меъда кислотаси секреция қилинадиган жойида фаол бўлганлиги сабабли жиғилдон қайнашини давомли назоратини таъминлайди.\nНольпаза 20 мг препаратининг битта таблеткаси бутун кун давомида самарадорликни таъминлайди ва жиғилдон қайнаши чстотасини пасайтиради.\nУйқу вақтида жиғилдон қайнаши Батафсил


Фалсафадан нима наф? – Prometheus\nOn July 4, 2014 By Khurshid YuldoshevIn Falsafa\nФалсафа – инсон ақлий фаолиятининг ўзига хос бир тури бўлиб, бундай фаолият орқали ақл ўзини ўзи тафтиш этади, ирода, туйғулар ва майллар ўртасидаги мураккаб ва кўпинча чалкаш, ҳатто зиддиятли муносабатлар устидан назорат қилишга интилади. Хусусан, англаш (познание) билан ишончнинг турли шакллари (дин, ахлоқ, фан, санъат ва ҳ.к.) нақадар ўзаро мувофиқ бўлиши, улар тўғри йўналишда такомиллашиб, ривожланиб бориши, таъбир жоиз бўлса, “фалсафий назорат” воситаси билангина мумкиндир. Бунда фалсафий категориялар назорат қуроли вазифасини бажарса, инсоннинг ўз олдига ўзи “нега?”, “нима мақсадда?”, “нимага керак?” каби “бош оғритувчи” саволларни қўйиб туриши, бундай саволларга ўз билим ва тажрибаси кўламида бўлса-да, бир сўз билан айтганда, “ўз билганича” (метафизик) жавоб излаши ана шу назоратни амалга ошириш усулидир. Албатта, бундай таҳлил саёз ёки чуқур бўлиши мумкин, инсонни тўғри жавоб сари етаклаши ёки, аксинча, принципал хато хулосалар томон йўналтириши ҳам мумкин. Худди мана шу ўринда фалсафанинг ижтимоий аҳамияти яққол кўзга ташланади.\n“Нега?” каби саволларни қўйиш ўз навбатида “чиндан ҳам шундаймикан?” дея ташбиҳ ва унинг ортидан “асил ҳақиқат қандай экан?” деган қизиқувчанликни туғдиради. Шу маънода савол қўйиш (Шарқ фалсафасида масъала) ақлнинг назорат қилиш фаолиятини ҳаракатга келтирувчи кучли омил бўлади. Спекулятив мулоҳаза , у объектив ҳақиқатга муносабатидан қатъи назар, саволларни шакллантириш, ифодалаш ва ўзаро боғлашда муҳим роль ўйнаши билан ижобий хусусиятга эга.\nХулоса қилиб айтиш мумкинки, фалсафий тафаккур билиш, ишонч-эътиқод ва майлий интилишлар учун ўзига хос фон, таъбир жоиз бўлса, инсон ақл-идроки учун “асаб системаси”га ўхшаш вазифани бажаради. Фалсафа эса фалсафий тафаккурнинг кўп минг йиллар давомида шаклланган ва ривожланиб келаётган, тизимли, олий шакли бўлиб, фалсафий категориялар, фалсафий муаммолар ва спекулятив таҳлил унинг муҳим элементлари бўлса, ақлий фаолиятни мувофиқлаштириш, йўналтириш, керак бўлса, қизиқтириш яна ҳам муҳимроқ жиҳати – функциясини ташкил этади.\nХўш, фалсафа саволлар қўйиш билангина чекланиб, уларга умумэътироф этилган, шу маънода объектив ечимни бера олмаса, бу унинг шахс ва жамият учун наф келтириши мумкинлигини шубҳа остига қўймайдими? Йўқ, албатта! Фалсафанинг инсон ҳаётидаги ўрни ва функцияси хусусий саволларга хусусий жавоблар излашдан чуқурроқ, шу маънода юқорироқдир – у тафаккур фаолиятини тезлаштирувчи, инсон ўзини шунчаки жонзод эмас, балки инсон ҳис этишига кўмаклашувчи мисоли бир катализатор вазифаини бажаради. “Математика – ақл гимнастикаси” деган ибора кенг тарқалган. Бу тўғри, албатта, аммо ақлни математика билангина гимнастика қилдириш фақат пайларни чиниқтириш билан шуғуллангани каби бир томонлама бўлиб қолса керак. Инсон комиллик касб этиши учун у ўз вужудининг барча унсурларини чиниқтириши йўлида машқ қилиши лозим. Шу жиҳатдан ақл гимнастикасининг синалган воситси бу – фалсафадир. Шуниси ҳам борки, тош кўтариш билан шуғулланувчи атлет жисмонан соғлом бўлишга эриша оладию, аммо ижтимоий аҳамиятга молик ҳеч нима ҳосил қилмайди. Ақлнинг фалсафа билан шуғулланишдай “гимнастика”си эса, яна бир марта такрорлаш жоиз, тафаккурни чархлашидан ташқари, шахс, жамият ва башарият учун ғоят муҳим аҳамиятга эгадир.\nФалсафанинг ижтимоий аҳамиятига академик С. Шермуҳаммедовнинг “Фалсафа масалалари” журналида (Москва) босилган мақоласида ҳам урғу берилган: “Билиш, англаш, таълим ва тарбия инсоннинг дунёга бўлган ҳам назарий, ҳам амалий муносабатини шакллантириши керак экан, улар аввало, асос сифатида, фалсафий – этик принципларга асосланиши лозим.”\nБиринчи навбатда фалсафанинг шахс учун нафи масаласи устида тўхталайлик. То инсоният тамаддун мавқеига эга бўлибдики, фалсафа инсоннинг шахс сифатида шаклланиши ва камол топишида беқиёс таъсирчан восита бўлиб келмоқда. Шу билан фалсафа шахсга наф келтиради. Бу борасидаги мулоҳазазаларимизни, аввало, “наф” деганда нима назарда тутилаётганини аниқлаштириб олишдан бошлаган мантақан ўринли бўлади.\nНаф – инсонда қониқиш ва розилик ҳиссини пайдо қилувчи муайян хатти-ҳаракат ёки вазиятнинг маҳсули. Қониқиш ва розилик ҳиссининг нимага нисбатан йўналганига кўра, наф моддий ёки маънавий бўлиши мумкин. Шундан келиб чиқиб фалсафий тафаккур шахсга қандай моддий ва маънавий, бир сўз билан айтганда амалий наф етказишини кўриб чиқайлик.\nБугунги изчил ривожланаётган бозор иқтисодиёти ҳамда ақлни шоширадиган жадаллик билан кечаётган глобаллашув жараёнининг шахсга таъсири, босими нақадар кучли эканлиги ҳақиқатдир. Ҳар бир шахс жамиятда ўз ўрнини эгаллашга интилар экан, у ана шу таъсирга нисбатан қандай акс хатти-ҳаракатлар билан жавоб бериши шу шахснинг ўз тақдири учун ҳам, у мансуб жамоа учун ҳам ҳал қилувчи аҳамият касб этади. Бунда шахснинг вояга етиш давомида эгаллаган билим, кўникма ва малакалар асосий ўрин тутади. Буни изоҳлаш мақсадида мисолларга мурожаат этайлик. Одамлар қабила бўлиб яшаган шароитда ўртача шахснинг билими ёки кўникмаси деярли аҳамиятга эга бўлмаган – қабила аъзоларидан бирининг вазифасини бошқаси бажариб кетаверган. Яқин ўтмишда эса “социализмда ишсизлик бўлмайди” деган шиорга асосланган тузумда ялқов билан жонкуяр деҳқон, дарсни латифа айтиб ўтказадиган ўқитувчи билан халқаро олимпиада ғолибини тарбиялаган муаллим маоши ўртасида фарқ катта бўлмаган. Бундай шароитда эса, табиий, билим ҳам, малака ҳам шахс тақдирида ҳал қилувчи роль ўйнамас, одамлар кўпроқ “нима қилиб бўлса ҳам камроқ ишлаб, кўпроқ топиш”га интилар эди. Мавжуд вазият шахсдан мустақил, фаол, ташаббускор бўлишни талаб қилмоқда. Хўш, бундай шароитда фалсафий билимларнинг кимга кераги бор? Фалсафанинг аҳамиятини пасайтиришга уринувчилар кўп ҳолда фалсафий билим ва фалсафий тафаккурни бир-бири билан қориштириб юбориб, хатога йўл қўядилар. Бу ўринда шуни таъкидлаб ўтишимиз лозимки, фалсафий билимларга эга бўлиш (фалсафа тарихи, мантиқ, онтологик ва эпистемологик таълимотлардан хабардор бўлиш) аслида фалсафий тафаккурни ривожлантириш йўлидаги восита холос. Фалсафани танқид қилувчилар, дейлик, “Аристотелни ўқиш биз учун нима ҳам наф келтира оларди?!” дейишар экан, бу билан аслида мақсадни эмас, балки воситани рад қилган бўладилар. Бу каби танқидлар, киноя тарзида айтиладими, ёки илмий баҳс тарзидами, фалсафанинг тафаккурни ривожлантиришдаги аҳамиятини инкор қила олмайди, албатта. Шу муносабат билан йирик инглиз мантиқшуноси ва файласуфи Бертран Расселнинг сўзларига эътибор берайлик: “Фалсафа муайян саволларга аниқ жавоб олиш учун ўрганилмайди. Негаки, одатда, бундай саволларга ишончли деб ҳисоблаш мумкин бўлган аниқ жавобни умуман бериб бўлмайди. Фалсафа аслида савол қўйишни ўрганиш учун ўрганилиши лозим. Чунки саволлар нима эҳтимол ҳақиқат бўлиши тўғрисидаги тушунчамизни кенгайтиради, интеллектуал тасаввуримизни бойитади ва тафаккурга тўсиқлик қилувчи чекланиш, ўзига бўлган мутаассибона ишончни камайтиради.”\nФалсафа мутахассиси меҳнат бозорида ўзининг билимини эмас, балки айни билимлар воситасида шакллантирилган малака ва кўникмаларини таклиф қилади. Албатта, кўникма ва малака бошқа соҳа мутахассислиги учун ҳам ғоят зарур, лекин унинг учун билимнинг ўрни ҳам катта бўлади.\nКелинг, фалсафа мутахассисининг кўникма ва малакаси нималардан таркиб топишига бир назар ташлайлик:\n– соҳалараро муносабатларда юзага келувчи масалаларнинг таг моҳиятини илғай олиш ва уларни муайян тарзда баён қилиб бериш;\n– мураккаб ва зиддиятли ижтимоий муаммоларни мувофиқ тарзда ифодалаб, таҳлил қила олиш;\n– ҳодисаларнинг тарихий ва замонавий ривожланиш тамойилларини яхшироқ илғай олиш, улардан келиб чиқувчи фикр-мулоҳазаларни талқин қила олиш;\n– фалсафий термин ва категорияларни эркин ва танқидий йўсинда қўллай олиш;\n– мантиқий зиддиятларни аниқлай билиш, соғлом аргументларни топиб, уларни мушоҳадага жалб эта олиш;\n– методологик хатоларни, эътиқоддан келиб чиқадиган ғоя ва хатти-ҳаракатлардаги баъзан ноошкор, баъзан атайин яширилган иддаоларни, тафаккурдаги чалкашликлар, объектитв ҳақиқатдан четлашишларни аниқлай олиш;\n– баҳсли масалалар юзасидан ўз фикр-мулоҳазаларини имкон қадар лўнда ва аниқ билдириш, айниқса, ёзма баён қилиш;\n– фалсафий муаммолар, ижтимоий масалалар ва улар бўйича таклиф этилган нуқтаи-назарларни ва ечимларни солиштира олиш, кучли ва заиф томонларини, фойдали ва зарарли жиҳатларини илғай олиш;\n– мустақил фикрлай олиш, ижтимоий нуқтаи назардан ижобий натижага йўналтирилган холис танқид малакаси.\nАлоҳида таъкидлаш лозимки, файласуф малакасидаги сўнгги хусусият аввало унинг ўзига, фикрлаш тарзига ҳам тааллуқлидир. Фалсафа тарихида сезиларли из қолдирган файласуфларнинг аксари биринчи навбатда ўз фикрлаши, таълимоти, феъл-атворини танқид ва таҳлил қилиш, шу асосда тадриж йўли билан комилликка интилиш орқали ўзлари яшаган даврда замондошларининг ҳурмат-эътиборини топган. Бу айниқса Шарқ файласуфлари ҳаёти ва таълимотларида яққол кўзга ташланади.\nБугунги кунда ҳам юқорида санаб ўтилган кўникма ва малакани эгаллаган кадрлар қайси соҳада ишламасин, иш берувчилар томонидан қадрланишига шубҳа қилмаса бўлади.\nФалсафа билан шуғулланиш орқали вужудга келувчи бундай хусусиятлар шахснинг рақобатбардош кадр бўла олиши учун зарурдир. Бундай кўникмаларсиз замонавий лидерлар, менежерлар ва сиёсий етакчиларни тарбиялаб бўлмайди. Қолаверса, бу каби сифатлар иқтисодий ривожланган мамлакатларда иш берувчилар томонидан юқори баҳоланади. Бугунги кунда айни хусусиятлар аҳамияти ортиб бораётганини ҳисобга олсак, фалсафани ўқиш ва ўқитиш шахс учун амалий жиҳатдан қандай наф келтириши маълум бўлиб қолади.\nЭнди “Фалсафа жамият учун нима наф келтиради?” деган саволга ўтайлик. Бу сафар ҳам жамиятнинг бирламчи манфаати нимада эканлигига тўхталиб ўтиш жоиз.\nЖамият онгли, муайян мақсадлар сари интилувчи, биргаликда ҳаракат қилиши шахслар мажмуасидир . Жамият мавжудлигининг бирламчи шарти уни ташкил этувчилар ўртасидаги мувофиқлик, аниқ мезонлар асосидаги бир бутунликдир. Акс ҳолда у тартибсиз тўдага айланади ёки ички зиддиятлар таъсирида парчаланиб, ҳатто қарама-қарши манфаатли тарафларга бўлиниб кетади. Демак, жамиятнинг бирлигини таъминловчи ҳар қандай ғоя, мақсад унинг манфаатини юзага чиқаради.\nҚабила, маҳалла каби қадимдан мавжуд анъанавий, нисбатан кичик гуруҳлардан иборат жамиятлар учун манфаат нисбатан жўн ифодага эга бўлади. Ҳозирги замон тамаддунига хос бўлган жамиятларда эса ижтимоий манфаатни англаш аъзоларнинг онглилик даражаси қай даражада бўлиши билан боғлиқдир. Бу даража қанча юқори бўлса, жамият манфаати ҳам шу қадар кучли бўлиб, жамият бирлигини таъминлаш омили вазифасини бажара олади.\nИжтимоий онгнинг юксаклигида эса ҳамма замонларда ҳам фалсафа, фалсафий қарашлар, фалсафий тафаккур ниҳоятда муҳим ўрин тутган. Бу Ғарб тамаддуни тарихида ҳам, Хитой, Ҳиндистон, Марказий Осиёнинг буюк тамаддунлари мисолида ҳам яққол кўринади.\nЯъни, жамиятга энг кўп наф келтирувчи, унинг асил манфаатларига хизмат қила олувчи муҳим омиллардан бири бу – фалсафадир. Бу тезис айниқса жамиятнинг бирламчи манфаатини хавф остига қўювчи жангарилик, ирқчилик, мутаассиблик, хурофий қарашларнинг кенг тарқалиши, маҳаллийчилик, ақидапарастлик, миллатчилик, диний бетоқатлик каби ғоя ва оқимлар каби иллатларга қарши курашда ҳеч бир ижтимоий онг соҳаси фалсафачалик самарали таъсирга эга бўлолмайди. Албатта, адабиёт, санъат ҳам шундай таъсир кучига эга. Аммо барибир бу соҳалар, айтайлик, телефильм ўзида муайян фалсафий ғояни ифодаламас экан, унинг мазмуни ва мақсадига кўра кўнгилочар воситадан нарига ўтмайди. Шунингдек, инсоният тарихида улкан таъсир кучига эга эга бўлган адабиёт намуналарини яхши биламиз. Лекин бу ҳолда ҳам бадиий асарга ўзига хос фалсафий ғоя сингдирилган бўладики, , натижада у ана шундай таъсир қувватини касб этади. Дейлик, Навоийнинг достонлари, Жалолиддин Румийнинг “Маснавий”си, Гётенинг “Фауст”идан уларинг замиридаги фалсафани ажратиб бўлмайди ва шунинг учун ҳам улар абадий ўлмайдиган асар даражасига кўтарилган.\nЖамиятга таъсири яққол бўлган яна бир ижтимоий онг соҳаси бу – фан. Аммо фаннинг таъсирини жамиятнинг бирламчи манфаатларига мувофиқ йўналишида бўлади, дейиш қийин. Фан ютуқлари кўпроқ умумбашарий аҳамиятга молик бўлади. Албатта, филология, тарих, этнография каби миллий ўзликни англаш билан боғлиқ фан соҳалари бундан мустасно. Шу билан бирга худди шу соҳаларда фалсафа алоҳида ўринга эга бўлгани учун улар ижтимоий аҳамият касб этади. Бунда мазкур фанларнинг фалсафа билан алоқаси тарих фалсафаси, герменевтика, миллий қадриятларни ўрганиш каби фан тармоқлари ва мавзулари билан белгиланади.\nТабиий ва техник фанларга келсак, улар жамият учун зарур, бироқ жамият олдида кўндаланг бўладиган кўплаб муаммоларни ҳал қилишга ожиз. Мисол тариқасида бугунги глобаллашув жараёини олайлик. Бу жараённинг юзага келиши ва жадал суръатлар билан чуқурлашиб бораётганида фаннинг роли беқиёс, аммо бунда сиртга чиқадиган сиёсий, ижтимоий ва ахлоқий оқибатлар хусусида ҳоўиргача бирон-бир аниқ тавсия таклиф этилгани маълум эмас.\nАслида фан ҳар қандай муаммони ҳал эта олиш даъвосини қилмайди. Аксинча, термоядро энергияси берувчи қурилма, ирсиятга таъсир этиб, ҳосилдорликни кескин оширувчи усул, иқлимни бошқаришга имкон ихтиро каби муаммоларни бир кунма-бир кун келиб ҳал эта олар, аммо воситаларни амалда қўллаш керакми ёки йўқми, деган саволга улар жавоб бермайди. Тиббиёт фан соҳаси сифатида тузалишдан умид йўқ беморни азобдан қутултириш воситаларини таклиф қилиши мумкин, аммо ана шундай воситани амалда қўллаш жоизлиги тўғрисидаги тортишувларда “Буёғи бизнинг ишимиз эмас”, дея ўзини четга тортади. Олимлар бу каби саволларга жавоб берган тақдирда ҳам фан одами сифатида эмас, оддий фуқаро сифатида ўз фикрини ўртага ташлайди, холос.\nЖамиятнинг бирламчи манфаати одатда унинг мақсадига боғлиқ бўлади, яъни, мазмун-моҳиятига кўра субъективдир. Фан соҳалари эса объектив ҳақиқатни излашга қаратилгани учун, жамиятнинг бирламчи манфаатлари фан учун тадқиқот объекти бўла олмайди. Масалан, иқтисодиёт мавжуд иқтисодий муносабатларни ўрганиши мумкин, иқтисодий қонунларни очиб, муайян прогнозлар қилиши, тавсиялар бериши мумкин, аммо ҳали мавжуд бўлмаган, келажакдаги иқтисодий муносабатларни тадқиқ қила олмайди. Шу сингари, сиёсатшунослик ҳам мавжуд сиёсий муносабатларни тадқиқ этади.\nХуллас, фан бизга ўрганиш предмети оид “қандай?” деган саволга жавоб излайди (назарийлик), аммо “мақсадга мувофиқми?” деган саволни ўз олдига қўймайди.\nШу ўринда биз жамият ҳаёти учун ўта муҳим яна бир соҳа – ахлоқ билан тўқнашамиз. Юқорида баҳс юритилган савол ва муаммолар айнан шу соҳага оид бўлгани учун ҳам фан доирасидан четга чиқади. Улар билан этика (ахлоқшунослик) шуғулланади. Аммо этика – фалсафанинг бўлими. Шубҳасиз, ахлоқий масалалар ижтимоий онгнинг бошқа бир муҳим соҳаси бўлмиш дин томонидан ечимини топади. Тарихда жамиятнинг бирламчи манфаатлари билан боғлиқ саволларга диний илм муваффақият билан жавоб берган даврлар оз эмас. Лекин айни пайтда диний масалалар юзасидан тортишувлар жамиятни парчаланишига олиб келган мисоллар ундан кўпроқ. Хусусан, ислом дини тарихидаги энг катта бўлиниш пайғамбаримиз вафотидан ҳеч қанча ўтмай юз берган.\nЯқин тарихга мурожаат этсак, Ўзбекистон мустақилликка эришиб, мамлакат тарихида ривожланишнинг ғоят масъулиятли, шу билан бирга шу қадар шарафли босқичига кирган дастлабки пайтда динимиз пешволарининг талай қисми жамиятнинг бирламчи манфаатини илғаб ололмади, бир қисми эса билибми ё билмай ана шу манфаатларга зид иш тутдилар.\nБугунги жамиятларда ҳам ахлоқий масалаларда диннинг ўрни ва таъсири катта, аммо у барибир фалсафанинг функциясини ўз зиммасига ололмайди, чунки бугунги жамиятларнинг аксари кўпконфессионал ва секуляр табиатга эга.\nФалсафа ижтимоий онг соҳаси сифатида пайдо бўлганига салкам уч минг бўлаётганига қарамай, у ҳозиргача ижтимоий низолар келтириб чиқармаган. Алоҳида эътиборга молик ҳолат: қайси мавзуни олмайлик, иккита файласуфнинг фикри тўлиқ бир хил чиқиши эҳтимолдан йироқ, шу сабабли ҳам фалсафа бир-биридан фарқ қилувчи, кўпинча ҳатто бир-бирини танқид қилувчи таълимотлар йиғиндисидан иборат, аммо шунга қарамай фалсафа ҳар доим жамиятда бирлаштирувчилик функциясини бажарган. Бошқача қилиб айтганда, у ижтимоий манфаатларга путур етказувчи ҳодисалар билан самарали кураш воситасидир. Худди мана шу хусусият фалсафанинг жамият учун энг катта нафидир.\nФалсафа бу вазифани турли йўллар билан амалга оширади. Улар ичида энг муҳими – фалсафа таълимидир.\nБиринчидан, фалсафа билан шуғулланиш давомида бизда ўзига хос фалсафий танқид кўникмаси шаклланади. Фалсафий танқид эса ёшлар томонидан ғоя, қараш ёки ёндашувларни кўр-кўрона қабул қилмасликни ҳам, худди шу йўсинда инкор қилмасликни ҳам ўргатади. Муҳими, бу борада асоссиз тарзда шубҳаланишни эмас, балки мантиқ чиғириғидан ўтказиб таҳлил қилиш, ҳатто авторитетларнинг фикрларига ҳам ижодий ёндашиш кўникмасини тарбиялайди. Бу хулоса Аристотелнинг “Платон менинг дўстим, аммо мен учун ҳақиқат юқорироқ” деган машҳур жумласида ўз ифодасини топган, ҳолбуки Платон Аристотел учун шубҳасиз авторитет бўлган. Умуман, фалсафа тарихи бир авлод олдинги авлоднинг фалсафий қарашларини, бир оқим иккинчи оқимнинг фалсафий системасини тафтиш ва танқид қилишдан иборат дейилса, кўп ҳам хато бўлмайди.\nШундай қилиб, фалсафий танқиднинг ягона мақсади бу ҳақиқатни излаш ва уни топиш имкониятини кенгайтиришдир. Фалсафий муаммолар, уларнинг қўйилиши ва тарихи билан мисол учун, Кант фалсафаси билан танишар эканмиз, бизда айни турдаги муаммолар ва улардан келиб чиқувчи оқибатларни тушуниш ва тушунтириб бера олиш малакаси шаклланади. Бу эса ўз навбатида фалсафий тафаккур ва танқиднинг шаклланиши учун пойдевор бўлади. Натижада биз муаммонинг ўз шахсий ёки гуруҳий манфаатларимизга мос келувчи жиҳатларидан юқорироқ кўтарилиб, уни соф ҳолда, объектив равишда ўрганишга одатлана бошлаймиз.\nФалсафа билан мунтазам шуғулланиш шакллантирадиган бундай кўникма, уни ҳеч иккиланмай фазилат ҳисоблаш мумкин, мустақил фикрлайдиган, турли мафкуравий тажовузлардан ишончли тарзда ҳимояланган шахсни, юксак маънодаги фуқарони тарбиялашда бемисл аҳамиятга эгадир. Бундай фазилат бизни моддий жиҳатдан тўғридан-тўғри бой қилмаса-да, маънавий бойитиши – тафаккур соҳиби этади. Унда ўз атрофида юз бераётган ҳодисаларга нисбатан масъулият туйғуси кучаяди. Тафаккури юксак шахслардан таркиб топган жамиятда турли “изм”ларнинг суқилиб кириши қийинлашади, жамият манфаатларига ёт ақидалар ва хурофий одатлар тарқала олмайди, четдане келган миссионерлар ҳам мақсадига эришмай қуруқ қайтиб кетишга мажбур бўлади. Америкалик файласуф У.Жеймс сўзлари билан айтганда “фалсафий тафаккур бизни догматик мудроқликдан уйғотади” .\nИккинчидан, фалсафа билан шуғулланиш ўзгача қарашларга нисбатан тоқатли муносабатда бўлиш – бағрикенглик (толерантлик)ни шакллантиради. Ғоявий келишмовчиликлар сабабли рўй берувчи зўравонликлар, қуролли тўқнашувлар, экстремистик кайфият ва хатти-ҳаракатлар ўрнини очиқ, ўзаро ҳурмат асосига қурилган, маданий мунозара-мубоҳасалар эгаллашига ёрдам беради.\nФалсафий тафаккур ва толерантлик ўртасида қандай боғлиқлик бор? Толерантлик бу – субъект томонидан қабул қилинмаган, унинг ишонч-эътиқодига мувофиқ бўлмаган дин, дунёқараш, ғоя, миллий қадрият, турмуш тарзига йўл берадиган ижтимоий муносабатни характерловчи тушунчадир. Бу тушунчанинг асосида “мен” билан бир қаторда “у” ҳам яшашга ҳақлидир, деган эътиқод ётади. Толерантлик догматизмнинг пассив кўриниши, яъни муайян фикрни ҳимоя этган олган ҳолда, ўзга ғояларга қаршилик кўрсатмаслик билан чиқишади, аммо унинг фаол шаклини – ўз фикрига ёпишиб олиш билан бирга бошқача фикрларга нисбатан тоқатсиз, радикал муносабатда бўлишни, хусусан, экстремизмни бутунлай инкор қилади. Фалсафа ўзининг танқид функцияси орқали пассив догматизмни муқобиллаштиради, толерантликни кучайтириш билан эса фаол догматизмга қарши фаол курашади.\nБиз фалсафа оламига кириб борар эканмиз, шу пайтгача оддий бўлиб кўринган ҳодисалар табиати қанчалар мураккаб эканини ҳис эта бошлаймиз. Фалсафий таълим тафаккуримиздаги заиф томонларни кзришга ўргатади, маълум маънода “кўзимизни очади”. Бу эса бизда ўзгалар фикрига қулоқ тутиш, ечими шубҳасиз бўлиб туюлган масалалар устида чуқурроқ ўйлаб кўриш одатини шакллантира бошлайди. “Ўзга”га ҳурмат, ундан ўрганиш ва ўзаро ҳамкорликнинг самарасига бўлган ишончимизни мустаҳкамлайди. Мана шу жиҳати билан фалсафа толерантликнинг назарий пойдеворидир. Биз жамиятимизда миллатлараро тотувлик, ижтимоий ҳамкорлик ва динлараро бағрикенглик ғоясини кишилар онгига чуқур сингдиришни мақсад қилган эканмиз, бу мақсадимиз йўлида хизмат қилувчи энг самарали восита фалсафани ўрганиш ва ўргатишдир.\nУчинчидан, фалсафа жамиятни ахлоқий-маънавий жиҳатдан юксалтиради. У ижтимоий онгнинг турли шакллари – сиёсат, санъат, фан, дин ўртасида ўзаро мувофиқлаштирувчи функциясини ўтайди, бир қарашда ўзаро зид туюлган, аммо чуқурроқ мушоҳада ва таҳлил этилганда зиддиятлар юзаки ва сунъий эканини кўрсатиш билан фалсафий тафаккур шахс хатти-ҳаракатида, умуман ҳаётида кучли таъсирга эга омилга айланади.\nШахс дунёқарашини шакллантирувчи турли соҳалар (масалан, дин ва фан) ўртасидаги зиддиятларни таҳлил этиш ва уларни ўзаро мувофиқлаштириш функцияси фалсафий фикрни онг фаолиятининг яхлит намоён бўлиши ва сўнгги маҳсули сифатида тушунишимизга имкон беради.\nФалсафа жамият ҳаётига тўғридан-тўғри таъсир кўрсатмайди. У аксар ҳолларда ўзга соҳалар орқали бу ишни амалга оширади. Бунда турли сиёсий, иқтисодий назариялар, адабиёт ва санъат асарлари оралиқ боғловчи ролини ўтайди. Шунинг учун ҳам баъзилар фалсафанинг жамият ҳаётидаги ўрнини етарлича пайқай ва баҳолай олмайдилар ва “фалсафа ўзи керакми?” мазмунидаги саволни қўядилар. Савол истеҳзоли, кинояли бўлишига қарамай, қатъий жавоб бериш керак: жисмонан саломатлигингиз учун жисмоний тарбия нақадар фойдали бўлса, тафаккурингиз саломатлиги учун фалсафани ўрганиш, фалсафий тафаккур кўникмасини ҳосил қилишингиз шу қадар наф келтиради.\nБМТ Бош Конференциянинг “Жаҳон фалсафа куни”ни нишонлаш тўғрисидаги 33-сессиясида (2005 йил, 19 октябрь) қабул қилинган резолюцияси\nИжроия Кенгашининг “Жаҳон фалсафа куни”ни нишонлаш тўғрисидаги 33 C/45 ҳужжати ва қарорини кўриб чиқиб,\nБош Директор томонидан “Жаҳон фалсафа куни”ни нишонлаш тўғрисида тақдим қилинган тадқиқот-таҳлил натижаларини маъқуллаб,\nфалсафанинг мустақил ва танқидий тафаккурга рағбат берувчи соҳа эканлиги ва дунёни янада яхшироқ англашга хизмат қила олиши, шунингдек, тинчлик ва толерантликни тарғиб қилишини эсда тутиб,\n“Жаҳон фалсафа куни”нинг нишонланиши ЮНЕСКОнинг 2006-2007 йиллар бюджети учун ҳеч қандай қўшимча молиявий оқибатларга эга бўлмаслигини таъкидлаб,\nЮНЕСКОда ўтказиб келинган Фалсафа кунларининг “Жаҳон фалсафа куни” сифатида белгиланиши фалсафанинг аҳамиятини эътироф этиш, хусусан, дунё бўйлаб фалсафани ўқитиш муҳимлиги тан олинишига рағбат беришига амин бўлган ҳолда,\n1. Ҳар йили, ноябръ ойининг учинчи пайшанбасини “Жаҳон фалсафа куни” деб эълон қилади.\n2. ЮНЕСКОга аъзо давлатларни ЮНЕСКО бўйича миллий комиссиялар, нодавлат ташкилотлари ва тегишли жамоат ва хусусий институтлар (мактаблар, университетлар, институтлар, маъмурий вилоятлар, шаҳарлар, жамоалар, фалсафа ассоциациялари, маданий ассоциациялар ва шу кабилар) билан биргаликда маҳаллий, миллий ва минтақавий миқёсда мазкур кунни нишонлаш ва уни давомли тарзда амалга оширишда фаол иштирок этишга ундайди.\n3. Бош Директорни айни масалада бўладиган миллий, минтақавий ва халқаро даражадаги барча ташаббусларни қўллаб-қувватлаш ва рағбатлантиришга даъват қилади.\n4- Бирлашган Миллатлар Ташкилоти Бош Ассамблеясидан мазкур тадбирни ўтказишда иштирок этиш ва барча аъзо давлатларни айни йўсинда ҳаракат қилишларини рағбатлантиришни сўрайди.\n(ЮНЕСКО Ижроия Кенгашининг 171-сессиясида қабул қилинган “Фалсафа бўйича секторлараро стратегияси” номли ҳужжатдан)\nЮНЕСКО фаолиятида фалсафанинг аҳамияти шубҳасиздир. Чунки фалсафий таҳлил ва мулоҳаза юритиш Ташкилотнинг асос миссияси бўлмиш тинчликни барпо этиш ва уни сақлаш билан инкор қилиб бўлмас тарзда боғлангандир. Ташкилот Низомида тинчлик “инсониятнинг интеллектуал ва ахлоқий ҳамжихатлиги”га асосланиши керак деган хулоса таъкидланган. Эркинлик ва инсон қадр-қиммати, адолат каби муҳим тушунчаларни тушуниш ва таҳлил қилишнинг интеллектуал воситаларини ривожлантириш, мустақил фикрлаш ва қарор қабул қила олиш малакасини вужудга келтириш, дунё ва у юз тутаётган муаммоларни англаш, уларга доир мулоҳазалар тўғрисида саволлар қўя олиш кўникмасини ривожлантириш, шунингдек, қадриятлар ва тамойиллар устида фикрлашни кучайтириш билан фалсафа “эркинлик мактаби”га айланади.\n….ЮНЕСКО фалсафани кенг маънода – ҳар бир шахсда мустақил фикрлаш кўникмасини пайдо қилувчи, инсон ҳаёти ва борлиғи билан боғлиқ универсал муаммолар билан шуғулланувчи соҳа сифатида тушунади. Фалсафа инсон билишининг асосида ётади. Унинг қамрови ЮНЕСКО шуғулланувчи соҳаларни қамраб олиш даражасида кенг. Барча учун таълимни жорий қилиш, маданий турфа хиллик, фан этикаси, инсон ҳуқуқлари, билимга асосланган жамият, демократия, маданиятлар ва цивилизациялараро мулоқот каби Ташкилот шуғулланувчи йирик масалалар мустаҳкам фалсафий асос, таҳлилий ва концептуал синчковликни тақозо этади. ЮНЕСКО дастурларида ифодаланган норма, стандарт ва тушунчаларнинг танқидий таҳлили Ташкилот фаолиятининг давр талабларига мувофиқ ва маҳсулдор бўлиши учун зарурдир. …..


“ҚАРОРИМ ЎЗГАРДИ, АВИАЧИПТАНИ ҚАЙТАРМОҚЧИМАН... ТАРТИБИ ҚАНДАЙ?” - Darakchi\n“ҚАРОРИМ ЎЗГАРДИ, АВИАЧИПТАНИ ҚАЙТАРМОҚЧИМАН... ТАРТИБИ ҚАНДАЙ?”\nСАВОЛ-ЖАВОБ 19.10.2017, 10:38\n— Авиачипталарни қайтариш тартиби ҳақида маълумот берсангиз...\nСанжар Тўраев, Тошкент шаҳар Миробод тумани\n“Ўзбекистон ҳаво йўллари” миллий авиакомпанияси матбуот хизмати:\n— Умуман фойдаланилмаган ёки қисман фойдаланилмаган авиачипталар учун пулни қайтариб бериш, сотиш қоидаларига кўра қайтарилмайдиган авиачипталардан ташқари, ташувлар сотилган мамлакатда амалга оширилади.\nҚайтариш учун авиачиптанинг амал қилиш муддати:\n- умуман фойдаланилмаган авиачипта учун – ташув сотилган кундан бошлаб 1 йил;\n- қисман фойдаланилган авиачипта учун – дастлаб расмийлаштирилган авиачиптада кўрсатилган ташув бошланган санадан бошлаб 1 йил;\nТашувдан ихтиёрий воз кечилганда тарифларни қўллаш қоидаларига мувофиқ ташув ихтиёрий рад этилганлиги учун йиғим ундирилади.\nТашувдан мажбурий воз кечилганда (авиакомпания айби билан) сумма ҳеч қандай йиғим ундирилмаган ҳолда қайтарилади.\nСуммани қайтариб беришда қуйидаги шартларга амал қилинади:\n- агар умуман фойдаланилмаган чипта қайтарилса, тарифни қўллаш қоидаларида чипта қайтарилганлиги учун жарима йиғимлари ушлаб қолиш кўзда тутилган бўлса, шу жарима ушлаб қолинган ҳолда қолган сумма қайтариб берилади. Ҳар хил турдаги тарифларни қўллаган ҳолда расмийлаштирилган авиачипта умуман фойдаланилмасдан қайтарилганда, энг чекланган тариф учун амал қиладиган жарима санкциялари қўлланилади.\nАгар қисман фойдаланилган чипта қайтарилса, йўловчига ушбу қайтариладиган сегментда амал қилувчи чипта қайтарилганлиги учун жарима суммаси ушлаб қолинган ҳолда ташувнинг фойдаланилмаган сегменти учун тўланган сумма қайтарилади.\nБундай ҳолларда қайтариладиган сумма қуйидагича ҳисоб-китоб қилинади:\nқўлланилган тарифдан фойдаланилган йўналишдаги ташувларни сотиш кунида амал қилган бир томонга тариф суммаси айириб ташланади ва барча зарур жарима йиғимлари ушлаб қолинади. Агар бир томонга тариф суммаси эълон қилинмаган бўлса, ташув сотилган санада эълон қилинган баландроқ даражадаги бир томонга тариф суммаси қўлланилади.\nйўловчи ёки бирга учган яқин қариндоши вафот этганда,буни тасдиқловчи ҳужжатлар тақдим этилса, жарима йиғимларини ушлаб қолмаган ҳолда суммани қайтаришга рухсат этилади.\nПарвоз купонларининг фойдаланиш навбати бузилган ҳолда фойдаланилмаган ташув учун суммани қайтариб беришга фақатгина ички ташувларда рухсат этилади, ташувдан мажбуран воз кечилганда эса йўналишдан қатъи назар сумма қайтариб берилади.


АҚШда Морган Фрименнинг набирасини ўлдириб кетишда гумон қилинаётган эркак қўлга олинди\n18:37 / 17.08.2015\nНью-Йорк полицияси И’Дена Хайнсни ўлдиришда гумон қилинаётган эркакни қўлга олди. The Daily Mail газетасининг маълум қилишича, гумондор қиз билан учрашиб юрган йигитдир.\n30 ёшли Ламар Дэвенпорт рэпер ва ҳаваскор актёр сифатида маълум. У гиёҳванд моддалар истеъмол қилгани боис бир неча бор полиция диққатини ўзига тортган. Хусусан, у бир неча бор майда ўғриликда ва марихуана сақлаганликда айбланиб ҳибсга олинган. Тахмин қилинишича, жиноят содир этаётган пойтда Ламар кокаин таъсир остида бўлган.\nГумондор тиббий марказга олиб келинди. Бу ерда у психиатрия текширувидан ўтказилади, сўнг полиция томонидан сўроқ қилинади.\nИ’Дена Хайнс 16 август куни тунда ўлдириб кетилди. Гувоҳнинг маълум қилишича, йигит 33 ёшли қизга ташланиб, “Иблислар, йўқолинг! Исо Масиҳ номи билан сизларни қувиб чиқараман!” деб қичқирган ва қизни пичоқлаб ташлаган.\nПичоқдан 16та зарба еган қиз Гарлем шифохоналаридан бирига олиб келинди, аммо унинг ҳаётини сақлаб қолишнинг имкони бўлмади.\nХайнс хоним таниқли Ҳолливуд актёри Морган Фрименнинг ўгай набираси бўлади. У Фрименнинг биринчи рафиқаси – Жанетт Брэдшоунинг набирасидир. Фримен ва Брэдшоуларнинг никоҳи 1979 йили бекор қилинган.


01 июл 2022, Тошкент вақти: 22:39\nБугун Ўзбекистон Олий Мажлиси Қонунчилик палатаси депутатлари ва маҳаллий кенгашлар депутатлари сайлови бўлиб ўтмоқда.\nБешта сиёсий партия — Ўзбекистон Либерал-демократик партияси (ЎзЛиДеП), Ўзбекистон Халқ демократик партияси (ЎзХДП), Миллий тикланиш Демократик партияси, «Адолат» Социал-демократик партияси ва Экологик партиясидан жами 750 нафар номзод сайловда иштирок этмоқда.\nСайловга оид тафсилотларни ушбу жонли блог орқали биргаликда кузатамиз.\nХоразмлик Абдирим оғанинг сайлов бўйича таклифи\nХоразм вилояти Янгибозор туманидан Озодликка овозли хабар йўллаган Абдирим Сафаров сайловлардаги қонунбузилишлар олдини олиш мақсадида сайловларни онлайн ўтказишни таклиф қилади:\n- Сайловларда бюллетенларни алмаштириб қўйиш ҳолатлари бўлгани айтилаяпти. Менинг бир таклифим бор. Нима учун сайловларни компьютерда, телефонда ўтказишни иложи йўқ. Менинг қишлоғимда ҳар бир ҳонадонда компьютер, 3-4 тадан мобил телефон бор. Мана шуларни ишга солсак бўлмайдими? Шунда бюллетенни алмаштириш ҳам бўлмайди. Нима учун шу ишни қилиб бўлмайди, чет мамлакатларда қилаяпти-ку!?\nШоҳруҳ репер депутат бўлди\nТаниқли ўзбек реп қўшиқчиси Шоҳруҳ Шодмонов ўз Instagram саҳифасида Чилонзор тумани кенгашига депутат этиб сайланганини хабар қилди:\n“Азиз ҳамюртлар! Мана, сизларнинг овозларингиз билан Тошкент шаҳар Чилонзор тумани кенгашига Халқ депутати бўлиб сайландим! Мендан баландпарвоз гапларни кутманг, менинг фикримча, ҳар бир депутат сайланган ҳудудида бор муаммолар билан максимал ишлаши керак, халқ эса баҳо беради. Барчангиздан миннатдорман! Ишончингиз учун раҳмат!”.\nШоҳрух Шодмонов ЎзЛиДеП партиясидан Чилонзор тумани “Лабиҳовуз” 9-округида халқ депутатлари Маҳаллий кенгашига ўз номзодини қўйганди.\nШохруҳ репернинг қўшиқчилик лицензияси унинг отаси Ўктам Шодмонов 2007 йилда қамоққа олингач, олиб қўйилган ва ўзи ўқишдан ҳайдалган эди.\nШоҳруҳ репернинг отаси, Ўзбекистон божхона қўмитасининг собиқ мулозими Ўктам Шодмонов марҳум президентнинг тўнғич қизи Гулнора Каримованинг бизнес схемаларига ҳалақит бергани учун қамалгани айтилганди.\nЎктам Шодмонов 2015 йилда МХХ қурбони сифатида озодликка чиқарилди.\nХалқаро хулоса: Сайлов қонунчилигидаги муҳим силжиш Ўзбекистондаги парламент сайловларида етишмаган ҳақиқий рақобат ўрнини тўлдира олмади\nБир саволга уч сайловчининг жавоби\nТошкентликлар сайлов хусусидаги саволга жавоб берди ва куни кеча ўтган сайловларга ўз муносабатини билдирди.\n"Миллий тикланиш" партияси раиси Алишер Қодиров депутатликка сайлана олмагани айтилди\nМаҳаллий ОАВларга кўра, «Миллий тикланиш» демократик партияси раиси Алишер Қодиров сайловларда етарлича овоз тўплай олмагани сабабли депутатликка сайланмаган.\nАввалроқ, Қодиров сайловларда катта устунлик билан ғолиб бўлганини айтган эди:\n«Ҳа, депутат бўлиб сайландим, кечаси 00:30даги маълумотларга кўра, 70 фоиз атрофида овоз олган эдим. Лекин ҳали тўлиқ ўрганилмади. Рақибларга қараганда фарқ катталиги учун мен депутатликка ўтдим дея ишонч билан айта оламан», деганди у «Соф.уз»га берган интервьюсида.\nНатижалар биринчи турда ҳал бўлмаган энг кўп округлар Жиззах вилоятида бўлиб, бу ерда фақат биргина округда ғолиб аниқланган ва бу Халқ демократик партияси номзодидир. Алишер Қодиров эса Жиззах вилояти 36-Пахтакор сайлов округидан номзодини қўйганди, энди ўз-ўзидан у такрорий овоз бериш жараёнига қолгани, икки ҳафтадан кейин депутатлик ўрни учун яна бир бор курашиб кўриши маълум бўлмоқда, дея ёзади Kun.uz нашри.\nАлишер Қодиров "Ўзини ҳурмат қилган киши -50 даража совуқда 50 доллар тежаш учун узоққа автобусда чиқмайди" деб айтган эди ва унинг бу гаплари тармоқда қизғин муҳокамаларга сабаб бўлган эди.\nЕХҲТ расмийси: Бир киши бир нечта кишининг ўрнига овоз бериши деярли ҳар бир участкада бўлди\nЕХҲТнинг сайловларни кузатиш бўйича миссия раҳбари Тана де Зулуета сайлов пайтидаги яна 2та қонунбузилиш ҳолатини санади:\nБир киши бир нечта кишининг ўрнига овоз бериши ҳолатлари биз борган деярли барча сайлов участкасида кузатилди. Тушунамиз, бу ўзига хос одатга айланиб қолган, лекин барибир бу қонунга зид.\nШунингдек, шахсни тасдиқловчи ҳужжатни кўрсатмаса ҳам овоз беришга рухсат бериш ҳолатлари учради.\nОвозларни ҳисоблашда қонунбузилишлар бўлгани айтилди\nЕвропа хавфсизлик ва ҳамкорлик ташкилотининг махсус координатори Георгий Церетели сайловдан сўнг овозларни ҳисоблаш жараёнида қоидаларга риоя қилинмаганини айтди.\nЕвропа хавфсизлик ва ҳамкорлик ташкилотининг махсус координатори Георгий Церетели ҳам овозларни санаш пайти қонунбузилишлар бўлганини таъкидлади.\nБирламчи ҳисоб-китоблар амалга оширилиши керак эди. Лекин бу иш қилингани йўқ. Масалан, ишлатилмай қолган бюллетенларни ҳеч ким ҳисоблаб чиққани йўқ. Ҳисоблар охиригача олиб борилмаган ҳолларни ҳам кўрдик. Кўрсаткичларнинг аниқлигига ишонч ҳосил қилиш учун бирор киши, холис одам қайта санаб чиқмади".\n23 декабрь соат 14:00 да ўтказилган матбуот анжуманида Марказий сайлов комиссияси раиси Мирзо Улуғбек Абдусаломов сайловнинг дастлабки натижаларини эълон қилди:\nЭкологик партия 11 ўрин;\nМСК маълумотига кўра, 22 та сайлов округида ҳеч бир номзод 50% дан кўп овоз тўплай олмаган. Шу боис ушбу округларда такрорий овоз бериш ўтказилади.\nТаққослаш учун- 2014 йилги парламент сайловлари натижаси:\nЎзЛиДеП — 52 ўрин;\n“Миллий тикланиш” — 36 ўрин;\nХДП — 27 ўрин;\n“Адолат” — 20 ўрин;\nЭкологик ҳаракат — 15 ўрин;\nБироқ жорий йилги сайлов натижалари якуний эмас. Такрорий сайлов ўтгач, якуний натижалар маълум бўлади.\nМосквадаги ўзбекистонликларга парламент сайловлари ҳақида нималар маълум?\nОзодлик мухбири Умидбек Москва кўчаларидаги ўзбекистонликлар билан парламент сайловлари ҳақида суҳбатлашди. Ўзбек муҳожирлари сайловдан нима кутаётганликлари ҳақида гапиришди.\n“Черновик” протоколлар воқеаси юзасидан текшириш бошланди\nИжтимоий тармоқларда тарқалган “Черновик” протоколлар воқеаси юзасидан текшириш бошланди.\nБу ҳақда Марказий сайлов комиссияси ўзининг Tелеграм канали орқали хабар қилди.\nXushnudbek.uz Телеграм каналида Тошкент шаҳри Яшнобод туман ҳокимлиги Кадрлар бўлими раҳбари Қудрат Ҳусановнинг округ ва участка сайлов комиссияларига овозларни санаб чиқиш бўйича якуний баённома нусхасини тўлдириш ва баённома нусхаларини ҳеч кимга тарқатмаслик ҳақидаги ёзишмаси нусхаси тарқалганди.\nМарказий сайлов комиссияси ушбу воқеани назоратга олгани ва “ҳолатни ўрганиш юзасидан кечиктириб бўлмайдиган чоралар кўрилгани” ҳақида хабар қилди.\nТошкент шаҳар ҳокимлиги эса ушбу воқеа бўйича ишчи гуруҳ тузиб, Қудрат Ҳусанов таъкидлаган "черновик"лардаги маълумотлар ҳеч қандай ўзгаришсиз "чистовик" протоколларга кўчирилишини назоратга олганини билдирди.\nОзодлик мухбири Москва кўчаларида юриб, сайлов ҳақидаги муҳожирлар фикри билан қизиқди\nТошкентнингСергели туманидаги сайлов участкасида депутатликка номзод Нозим Сафаров бир ўқитувчи томонидан қўли тишланганини иддао қилмоқда.\n“Сайлов якунида ҳаммаси саналганидан сўнг протоколни тўлдириш учун алоҳида хонага кириб кетишди. Ичкаридан эшик қулфланган. Барча кузатувчилар ташқарида… Ваколатим доирасида протоколни кузатувчилар олдида тўлдиришни сўраб қулф эшикни тақиллаттим. Тотал эксплуатацияси қурбонларидан бири, зиёли ўқитувчи қўлимни тишлашгача борди”, деб ёзади Н.Сафаров ўз Телеграм-каналида.\nҲодисадан сўнг “ўқитувчилардан ҳам, шарафсизлардан ҳам” кўнгли қолганини айтган депутатликка номзод “бу тизимдан қўлини ювгани”ни урғулайди.\nЎзбекистон Бош прокуратураси мазкур ҳодиса юзасидан текширув бошланганини маълум қилган.\nЎзбекистонда 22 декабрь куни бўлиб ўтган Олий Мажлис Қонунчилик палатаси ва маҳаллий кенгашларга сайловда, МСК раиси М.Абдусаломов маълумотига кўра, сайловчиларнинг 71,1 фоиздан кўпроғи овоз берган. Аммо бу давомат бўйича Ўзбекистон мустақилликка эришган 1991 йилдан бери энг паст сайлов кўрсаткичидир.\nГазета.uz хабарига кўра, бунгача сайловчилар активлигига оид энг юқори кўрсаткич 2000 йилдаги президент сайловида (95,1%), энг паст кўрсаткич эса 2004 йилдаги парламент сайловида (85,1%) кузатилган.\nКечаги сайловда энг актив Қорақалпоғистон ва Қашқадарё вилояти сайловчилари (75 фоиздан кўпроқ) овоз берганлар. Энг пассив давомат эса Тошкент шаҳрида (60,8 фоиз) қайд этилган.\nСайловнинг дастлабки натижалари бугун Тошкент вақти билан соат 14.00 кейин эълон қилиниши кутилмоқда.\nOzodLive дастурининг сайловларга бағишланган махсус сони: Мирзиёевнинг “Янги сайловлари” Ўзбекистонни янгилай оладими? Дебатлардаги “қовун”лар – эркин сайлов маҳсулими? Сайловчилар сайланганлардан нималарни кутмоқда?\n404p | 141,6MB\nЖурналист кузатишлари: “Ўзбекча” овоз бериш усуллари\nЖурналист Малоҳат Юлдашева сайлов жараёнидаги кузатишларини Фейсбук саҳифаси орқали эълон қилган “Овоз беришнинг ажабтовур усуллари” сарлавҳали мақоласига жамлаган.\nЖурналист сайловдан овоз бериб чиққанлар билан ҳам суҳбатлашганини ёзар экан, эшитганларини “ўзбекча” овоз бериш усуллари дея таърифлайди:\nЎзини таништиришни хоҳламаган рузийзабон аёл “номзодларнинг бири 52 йилда туғилган экан, ёши катта, ҳаёт тажрибаси бор, вазиятни яхшилашга бирор нима қилар, 2 чисида аёл кишини белгиладим фақат эркаклар бўлиб қолмаслиги учун, учинчисида ёш йигитга белги қўйдим, ўзини кўрсатиши учун имконияти бердим”,- деди.\nЁшига нисбатан анча тетик 88 ёшар Валентина Муромцева “мен 30дан 40 ёшларимгача иш фаолиятим унумлироқ бўлган шу ёшдагиларга овоз бериб чиқдим”, ёнидаги дугонаси 75 ёшли Надежда Суркова эса “пенсия ёшидагиларга бердим, уйда ўтириб нима қилади, ишласин,фойдаси тегади”, - деди.\n85 ёшар Софья Багдасарова “номзодлардан бири маҳалламизда катта бўлган, яхши йигит”, - деди. “Қолганларичи?”, десам қолганини бўш қолдирдим, уларни танимайман”, - деди.\nЛекин, дарҳақиқат, қутига ташланаётган бюллетенларни сал наридан кузатиб, уларнинг кўпчилиги ҳеч қандай белгисиз, бўш ташланаётганини кўрдим.\n“Овоз бериш қоғозида мани танишим 2 чи ёзилган экан, қолган иккитасида ҳам 2 чида турганларни белгилавордим,” – деди ёши 40 лардаги сайловчи йигит. “Танишингиз тумангами ёки Олий Мажлисга қўйганми номзодини?”- десам, “билмасам, анув куни расмини дўконда кўриб қолувдим”, - деб жавоб берди.\nФарғоналик сайловчи 20та бюллетень билан ушланди\nФарғона вилояти Бувайда туманидаги Қирғиз-қўрғонча маҳалласида жойлашган 272-сайлов участкасида сайловчилардан бири 20та бюллетень билан қўлга тушди.\nТармоқларда тарқалган видеога кўра, сайловчи йигит бюллетенларни сайлов қутисига ташлаётган пайти кузатувчилар томонидан ушланган.\nХалқаро матбуот маркази Фарғона вилоят бўлими тарқатган хабарга кўра, 20та бюллетен билан қўлга тушган йигитнинг исми-шарифи А.А. бўлиб, унинг бюллетенлари дарҳол бекор қилиниб, далолатнома тузилган.\nУшбу ҳолат юзасидан Бувайда туман прокуратурасига тақдимнома киритилган ва ҳуқуқий чора кўриш бўйича маъмурий баённома тузилган.\nСайловчи 20та бюллетен билан тўхтатилди\nМаҳкумлар илк бор сайловда қатнашди\nЎзбекистондаги маҳкум ва маҳбуслар илк бор сайловда иштирок этди.\nИчки ишлар вазири Пўлат Бобожоновнинг матбуот анжуманида билдиришича, жами 3619 нафар маҳкум сайловчи сифатида рўйхатга олинган.\nМаҳкум сайловчиларнинг 1344 нафари манзил-колонияларда, 2275 нафари тергов изоляторларида сақланаётган шахслардир.\nМаҳкумлар учун жами 25та сайлов участкаси ташкил қилинган бўлиб, 6 нафар халқаро кузатувчи маҳкумларнинг сайлов беришини кузатмоқда.\nЖорий йилнинг 25 июнь куни янгиланган Сайлов кодексига кўра, маҳкум ва маҳбуслар сайловда овоз бериши мумкин.\nБироқ Сайлов кодексига кўра, оғир ва ўта оғир жиноятлар содир этганлиги учун суднинг ҳукми билан озодликдан маҳрум этиш жойларида сақланаётган шахслар сайловда иштирок этиши тақиқланади.\nОзодликка сайловга оид хабарлар "ҳужуми" бўлди\nСайлов куни Озодлик радиосининг Telegram канали ва радио журналистларининг Telegramдаги шахсий аккаунтлари “портлаб” кетай деди. Тошкент вақти билан эрталаб соат саккиздан, яъни сайлов участкалари очилган дақиқадан бошлаб ўнлаб, кейин эса юзлаб хабарлар Озодликнинг Telegram’ини “забт” эта бошлади.\nЖавоб қайтарган бир неча одамнинг жавоби эса бир ҳил бўлди: “Блогерман. Озодлик билан таасуротларимни ўртоқлашмоқчи бўлдим”.\nEвропада Хавфсизлик ва Ҳамкорлик Ташкилотининг Демократия ва инсон ҳуқуқлари бўйича институти Ўзбекистондаги парламент ва маҳаллий кенгашларга сайловларни яқиндан кузатар экан, миссия раҳбари Тана де Зулуета Тошкентда вазият билан танишди.\n268p | 59,7MB\nСайлов билан боғлиқ шикоятлар\nМарказий сайлов комиссиясига кўра, сайлов жараёнидаги қонунбузилишлар борасида бир қанча шикоятлар тушган.\nKun.uz нашрига кўра, бир сайловчи 2-3 нафар сайловчи ўрнига овоз бергани, оилавий овоз беришга шароит борлиги бўйича шикоятлар бўлган.\nШунингдек, 21 декабрдан бошлаб сайлов ташвиқоти тўхтатилганига қарамай сайлов куни ҳам ташвиқот қилингани ҳақида шикоятлар бўлган.\nЖумладан, Чирчиқ шаҳридаги 197 ва 198-сайлов участкаларида “Адолат” партиясидан номзод Сардор Дафтиров сайлов куни ҳам ташвиқот ишларини олиб боргани борасида шикоят қилинган.\n“Мурожаат зудлик билан назоратга олинди ҳамда прокуратура органларига юборилди. Натижаси ҳақида қўшимча ахборот берилади”, дейди Марказий сайлов комиссияси котибият мудири Худоёр Маматов Kun.uz нашрига.\nБош прокурор Ниғматилла Йўлдошевнинг матбуотга маълум қилишича, сайлов кампанияси давомида прокуратурага 65та мурожаат тушган.\nЖумладан, Олмазор туманидаги 39-сайлов участкаси ва Намангандаги 32-сайлов участкасида номзодлар ташвиқот олиб боришда қонунбузарликка йўл қўйгани аниқланган ва улар маъмурий ҳуқуқбузарликка тортилган.\nСудларда сайлов билан боғлиқ жами 11та шикоят кўриб чиқилган. Бу ҳақда Халқаро матбуот марказида ўтган матбуот анжуманида Олий суди раиси Козимжон Комилов маълум қилди.\nШикоятлар, асосан, номзодларни рўйхатга олиш билан боғлиқ бўлган. Сайловгача 7та иш, сайлов куни эса яна 4та иш кўриб чиқилган.\nЖумладан, қувалик номзод ноқонуний сайлов ташвиқоти олиб борганликда айбланиб, 1,5 миллион сўм жаримага тортилган.\nХоразмлик сайловчи овоз бериш пайти. 22.12.19\nҚашқадарёдан хушхабар: Сайловда қатнашишдан бош торттирилган номзодлар қайта тикланди\nМулозимларни сувга бўктирган Мирзаев сайловга ҳарбийлар қуршовида келди\nҚашқадарёдан Озодликка йўлланган фото ва видеоларда вилоятга икки ой аввал тайинланган Зойир Мирзаев сайловга ҳарбийлар қуршовида кириб келгани акс этган.\nТасвирлардан маълум бўлишича, Зойир Мирзаев овоз бериш учун келган сайлов участкасида ҳарбий оркестр жонли равишда ҳарбий марш ижро қилаётгани ва Мирзаевни ҳарбийлар икки сафга тизилиб, шараф билан кутиб олаётгани тасвирланган.\n26 октябрь кунги йиғилишда Зойир Мирзаев Қашқадарёга ҳоким этиб тайинланди. \nЗойир Мирзаевнинг сайловга ташрифи\nПрезидент Мирзиёев оиласи билан сайловда қатнашди\nШавкат Мирзиёев оила аъзолари билан пойтахтнинг Мирзо Улуғбек туманидаги 162-сайлов участкасига бориб, овоз беришди.\nМирзиёевга рафиқаси Зироатхон Мирзиёева\nҳамроҳлик қилди. Президентнинг иккита қизи - Ўзбекистон Ахборот ва оммавий коммуникациялар агентлиги директори ўринбосари Саида Мирзиёева, Мактабгача таълим вазирлигининг Мактабгача таълим соҳаси сиёсатини шакллантириш ва юритиш бош бошқармаси бошлиғи Шаҳноза Мирзиёева ҳам отасига ҳамроҳ бўлишди.\nЖорий йилда ўз ҳаракатлари сабаб кўп бора тилга тушган Мирзиёевнинг кенжа куёви, Президент хавфсизлик хизмати раисининг биринчи ўринбосари Отабек Умаров ҳамда унинг божаси, президент администрацияси раҳбарининг 1-ўринбосари Ойбек Турсунов ҳам қайнотаси билан биргаликда сайловга келишди.\nПрезидент Шавкат Мирзиёев ва унинг оиласи сайловга кетаяпти\nСайловларни онлайн кузатиш мумкин\nМарказий сайлов комиссияси - MSK мамлакатда ўтаётган сайловларни онлайн кузатиш имкони мавжудлигини маълум қилди.\nMSK сайтидаги махсус саҳифада айрим сайлов участкаларига ўрнатилган кузатув камераларини Интернет орқали онлайн кузатиш мумкин.\nСайлов участкаларига ўрнатилган 2тадан видео камера MSK сайтига уланган бўлиб, уларни бевосита онлайн кузатиб бориш мумкин.\nФақат бу имконият барча сайлов участкаларига тааллуқли эмас. Ҳар бир вилоятдан фақат 4тадан сайлов участкасига ўрнатилган камераларнигина онлайн кузатиш имкони мавжуд.\nЖумладан, Бухоро вилоятидаги 33, 50, 246, 453 -сайлов участкаларини онлайн кузатиш мумкин.\nMSK нимага айнан ушбу сайлов участкаларига ўрнатилган камераларни онлайн кузатиш мумкинлигига изоҳ бермаган. Мамлакатдаги бошқа сайлов участкаларига кузатув камералари ўрнатилганми ёки йўқ MSK бунга ҳам ойдинлик киритмаган.\nТошкентнинг Яккасарой тумани 848-сайлов участкасидаги биринчи сайловчи\nБугун эрталаб соат 8:00дан мамлакатдаги сайлов участкалари очилди.\nТошкентнинг Юнусобод туманида яшовчи Озодлик манбасининг хабар қилишича, сайлов участкаси очилиши билан сайловчилар келишни бошлаган:\n"Эрта тонгдан Юнусобод туманидаги 780-сайлов участкасига одамлар келишни бошлади. Одамлар вақтли келиб, овоз бериб, ўз ишига боришни ўйламоқда. Туманимиздаги сайлов участкаларида чет эллик халқаро кузатувчилар ҳам иштирок этмоқда. Англиядан келган кузатувчилар сайловчилар билан сайлов қандай ўтказилаётгани тўғрисида суҳбатлашишди. Сайлов адолатли, ҳаққоний ўтказилаяптими? Сайлов пайти бошқа бировлар аралашмаяптими?, деб сўрашди. Мен эрталабдан сайлов участкаларига бирма- бир кириб юрибман. Мен юртимизда адолатли фуқаролик жамияти қурилишини хоҳлайман. Ноқонуний ҳолатлар юз бериб, нафси бузуқлар депутатликка ўтишини истамайман", дея ёзди тошкентлик манба исмини очиқламаслик шарти билан.\nУ сайлов участкалари очилиши билан олинган суратларни Озодликка йўллади.\nСайловолди дебатларида "Қора рўйхат"га тушган ватандошлар тақдири тилга олинди\nХалқаро матбуот марказида мунтазам бўлаётган сайловолди дебатларида оғриқли мавзуларга ҳам тегиб ўтилаяпти.\nЖонли равишда ёйинланаётган ушбу дебатларнинг бирида ҳукуматнинг "қора рўйхати"га тушган ва ватанига қайта олмаётган хориждаги ўзбекистонликлар тақдири тилга олинди.\n"Парламент шу пайтгача ижро ҳокимияти олдида ўзининг журъатли характерини кўрсатиб кела олмаган. Айнан шу сабабли кечагига ўхшаган мусибатли ҳолатлар бўляпти”¸ деб иқтибос келтирди Kun.uz Қодировдан.\nАрзон нархда ёғ сотиб, овоз тўпламоқчи бўлган номзод жавобгарликка тортилди\nЎзЛиДеП партиясидан Тошкент шаҳар кенгаши депутатлигига номзод бўлган Аброр Аҳмедов овоз йиғиш учун одамларга арзон нархда ёғ сотгани аниқланди.\nУнинг сурати ижтимоий тармоқларда тарқалгач, Аброр Аҳмедовга нисбатан иш очилиб, у маъмурий жавобгарликка тортилган.\nБу ҳақда маҳаллий матбуот хабар қилди.\nIn Da House сайловга оид ҳажвий ролик эълон қилди\nҲажвий чиқишлари билан тармоқлар орқали танилган In Da House гуруҳи сайловга оид “Зўраки депутат” номли саҳнавий кўриниш намойиш қилди.\nФейсбукка қўйилган ролик орқали In Da House бўлажак депутатларни маъсулиятли бўлишга ҳамда халқ ғами билан яшашга чорлайди:\nCайловларни баҳорга кўчириш таклиф қилинди\nЎзбекистонда сайловлар ўтадиган пайт ноқулай муддатга белгилангани айтилиб, уни баҳорга кўчириш таклиф қилинди.\nБош прокуратура академияси доценти Гулчеҳра Маликованинг Kun.uz нашрига айтишича, декабрь ойи совуқ бўлгани учун сайловчиларга ноқулайликлар туғдиради.\nГулчеҳра Маликова сайловларни апрель ойида ёки Наврўз байрами кунларида ўтказишни таклиф қилади:\n"Бундай пайтда об-ҳаво яхши, одамларда ҳам байрам кайфияти ҳукм суради".\nҚонунга кўра, мамлакатдаги сайловлар декабрь ойида- учинчи ўн кунлигининг биринчи якшанбасида ўтказилиши лозим.\nЎқитувчилар: "Сайлов участкасидаги навбатчилик етмагандек, уйма-уй юриб сайловга таклифнома тарқатяпмиз”\nТошкент вилояти Янгийўл шаҳри ўқитувчилари номидан SizdanTelegram рукнига мурожаат қилиб, мактаблардаги сайлов участкаларида ўқитувчилар эрталаб соат 7 дан кечки соат 19.00 гача мажбурий равишда навбатчиликка турганидан шикоят қилишган:\n"Ҳатто якшанба куни ҳам ҳокиму прокурор келиб текширади. “Лампочкани алмаштир”, “столни бундай қўй” танбеҳ беришади. Бу ҳам етмагандек, якшанба куни ҳам уйма-уй юриб, сайловчиларнинг паспорт маълумотларини ёзиб, овоз бериш таклифномасини тарқатиб юрибмиз. Иш пайти ҳам шу аҳвол! Сайлов деган гап бошландию ўқитувчилар яна балога қолдик!\nМарказий сайлов комиссияси сайловни ташкил этиш учун бюджетдан маблағ ажратилгани, мажбурий меҳнат бўлмаслиги ҳақида баёнот берди. Аммо ўқитувчилардан ҳамон югурдак ва текин мардикор сифатида фойдаланилмоқда-ку! Ҳолвани ҳоким, калтакни етим ўқитувчи еявераркан-да?!”\nУшбу мавзуга оид мақолани қуйидаги линк орқали тўлиқ ўқишингиз мумкин:\nСайловчилар: “Депутатликка номзодлар, бир неча минг кишилик электорат керакми? Унда банкирлар муаммони ҳал қилинг!”\n“Ипотекабанк”нинг Бекобод филиали ходимлари номидан SizdanTelegram га йўлланган мактубда банк раҳбарияти ходимларни мижозлар кредитини ўз ёнидан пул тўлаб ёпишга мажбурлаётгани ҳақида ёзилган.\nБанк ходимлари бўлажак депутатлардан ушбу муаммога эътибор қаратишни сўраган:\n"Бўлажак депутатлар, яқинлашаётган сайловда партиянгизга бир неча минг кишилик электорат керакми? Марҳамат, “Ипотекабанк” АТИБ барча филиал ходимларининг шу муаммосини ҳал қилиб беринг! Икки қўллаб овоз берамиз!”\nСурхондарё вилояти Шўрчи тумани сайлов комиссияси ходими уйидаги телевизорни сайлов комиссиясига олиб боришга мажбурланди, дея хабар беради журналист Шуҳрат Шокиржонов Телеграмдаги саҳифасида.\n“Отам Шўрчи туманида сайлов комиссиясида ишлаяпти. “Сайлов участкасига телевизор олиб келиб қўйинглар” деган буйруқ келибди. “Қаердан бўлса ҳам топинглар”, дейилибди. Отам ноилож уйда оиламиз билан кўриб турган телевизорни олиб боришга мажбур энди. Кимга керак бу кўзбўямачилик?!” дея ёзади мактуб муаллифи.\nЖамоатчилик тан олган блогерни ЎзЛиДеп тан олмади\nРиштонлик блогер Дима Қаюм билан Озодлик камида икки йилдан буён таниш. Баъзан-баъзан Дима OzodNazarнинг меҳмони бўлиб туради.\nЎша суҳбатларда тилга олинмаган, бироқ уларнинг олди-ортида - микрофонсиз мулоқотлар чоғида Дима Олий Мажлисга депутат бўлиш, ҳамюртларининг оғирини енгил, узоғини яқин қилиш нияти борлигини айтган. Қолаверса, Диманинг блогларидан ҳам унинг шундай режаси борлиги сезилар эди.\nБироқ бугун номзодлар рўйхатида Дима Қаюм йўқ. Нега? Шу ҳақда, сайловолди жараёнининг боришию куннинг бошқа мавзуларда гурунглашдик номзодликка лойиқ топилмаган блогер билан.\nБобомурод Абдулла: "Суймаганни суйишга ва сайлашга мубталолар"\nСайлов арафаси ижтимоий тармоқларда сайлов билан боғлиқ постлар сони кўпаяпти.\nБлогерлар, тармоқлар фаоллари ўз фикр-мулоҳазаларини бошқалар билан ўртоқлашмоқда ва бу мулоҳазалар устида баҳс-мунозаралар ҳам қизимоқда.\nЖумладан, мустақил журналист Бобомурод Абдулла Facebook саҳифасида "Суймаганни суйишга ва сайлашга мубталолар" сарлавҳаси остида сайловга оид мақола эълон қилди.\nЎз мақоласида Ўзбекистон Сайлов кодексини таҳлил қилишга уринган журналист "Бу сайловлар аввалгилардан сайловолди дебатлари ва тортишувлари билан фарқ қилса-да, мен бу сайловларга ҳам ишонмайман. Ўзбекистон Сайлов Кодексини ўқиб кўрсангиз, сиз ҳам ишонмайсиз!", дея ёзади:\n"Чиройли ва баландпарвоз ёзилганига қарамай, Сайлов Кодекси сайлов жараёнини ижроия ҳокимияти қўлига топшириб қўйган.\nЧунончи, 12- моддага кўра, “Марказий сайлов комиссиясининг Раиси Ўзбекистон Республикаси Президентининг тақдимномасига биноан комиссия аъзолари орасидан комиссия мажлисида сайланади”.\nБу Марказий сайлов комиссиясининг раиси доим ижроия ҳокимияти ва амалдаги президентнинг одами бўлади, деганидир.\nКодекснинг мана шунга ўхшаш шартлари халқчиллик ва адолат томон эркинлаштирилмас экан, эркин ва адолатли сайловлар тўғрисида гапириш эрта.\nШундай экан, халқ бундан кейин ҳам ўзи истаган эмас, ҳукумат истаган одамларни сайлашга мубтало!\nСайловга фақат “тайинланган”лар қўйилса, шуларни сайлашдан бошқа чора қолмайди.\nМуқобил ва мухолифлар қўйилмайдиган сайлов натижасида навбатдаги “тайинланган” парламент шакллантирилади", дея ёзади жумладан, Бобомурод Абдулла Фейсбук саҳифаси орқали.\nБобомурод Абдулла мақоласини қуйидаги линк орқали тўлиқ ўқишингиз мумкин:\nСайловолди дебатлари: Вилоятликларни Тошкентга келишдан олдин рўйхатга олиш таклиф қилинди\n11 декабрь куни Халқаро матбуот марказида ташкил этилган сайлов билан боғлиқ навбатдаги тадбирда Экологик партия вакили Улуғбек Пирмуҳаммедов Тошкентдаги прописка муаммосини ҳал қилишга оид янги таклифни илгари сурди:\nЭкологик партия вакилининг ушбу таклифи ижтимоий тармоқларда кескин қораланди.\n“Сайлов пойгаси бир жойда туриб депсинишни эслатмоқда”\nЎзбекистонда кечаётган сайлов пойгасини ҳажв қилган Eltuz.com сайти “Ўзбек депутатлари ўртасидаги сайлов пойгаси ҳозирча бир жойда туриб депсинишни эслатмоқда”, дея ёзди.\nCайловларда 600 нафар халқаро кузатувчи қатнашади\nМСК маълумотига кўра, сайловларда 54та давлатдан 350 нафар, халқаро ташкилотлардан 300га яқин, жами 600дан кўпроқ халқаро кузатувчилар иштирок этиши кутилмоқда.\nҲозирги кунга қадар 267 нафар маҳаллий, 125 нафар хорижий ОАВ вакиллари рўйхатга олинган.\nХабарга илова қилинган сурат ва видеолардан депутатликка номзодлар ва улар ишончи вакили қилган баëнотларнинг сайловчиларни ғазабга солгани ва минбардан ўтирганлар билан пастдаги халқ ўртасида қизғин тортишув юзага чиққани кўрилади.\nТВда чироқ ўчиб, жонли эфир узилиб қолди\n27 ноябрь куни Марказий сайлов комиссиясининг Тошкент шаҳар Шайхонтоҳур туманидаги Халқаро матбуот марказида ташкил этилган ва жонли эфирга узатилаётган сайлов дебати чироқ ўчиб қолгани учун узилиб қолган.\nТадбир иштирокчилари тахминан 5—7 дақиқа давомида чироқсиз қолиб кетган.\nТошкентлик таҳлилчи ва блогер Анвар Назир билан OzodNazarдаги суҳбатимизда сайлов мавзуи ҳам кўтарилгани унинг сарлавҳага чиқарганимиз гапидан ҳам кўринаётгандир. Президент Мирзиёев ўтган ҳафта охирида ўтказган мажлисда “барча бўғиндаги раҳбарларнинг жамоатчилик билан, айниқса оммавий ахборот воситалари билан муомала маданияти ҳар қачонгидан ҳам муҳим масалага” айланганини айтди.\nАнвар Назир билан суҳбатни қуйидаги линкда тингланг:\nЭкологик партия аъзоси номзодлар рўйхатига киритилмаганини тушунолмаяпти\nДепутатликка номзоди кўрсатилишини истаганлар, бироқ ўз ниятига етолмаганлар талайгина. Улардан бири - депутатликка номзодини қўйишга уринган, бироқ рад этилган шаҳрихонлик шифокор Отабек Аҳлиддиновнинг айтишича¸ “сайловга номзод қўйиш деган спектакль ўйналган” холос:\nЎқитувчилар маошидан сайлов учун 50000 сўмдан босиб қолинаётганини иддао қилди\nЎзбекистонда 22 декабрь куни бўлиб ўтадиган парламент ва маҳаллий кенгашлар сайловида либерал-демократик партия (ЎзЛиДеП) ғалаба қозонади, деб ёзди мазкур партиянинг расмий нашри (“XXI аср”, 24 октябрь).\nҚайд этилишича, сайлов кампаниясига старт берилганидан буён турли интернет платформаларда ташкил этилган расмий ва норасмий ижтимоий сўровларда либерал партия кўп овоз йиғишга муваффақ бўлган. ЎзЛиДеП бўлажак сайловда ғалаба қозониши, умуман, сиёсий саҳнада унинг ўрнини боса оладиган партия кўзга ташланмаётгани аксиомадир, деб иддао қилади партия нашри.\n10 октябрь куни Марказий сайлов комиссиясининг Халқаро Матбуот марказида мамлакатдаги сиёсий партиялар Сайлов кодексига биноан Марказий сайлов комиссиясига тегишли ҳужжатлар ва сайловчиларнинг сиёсий партияни сайловлардаги иштирокини қўллаб-қувватловчи камида қирқ мингта имзоси бўлган имзо варақаларини тақдим этди.\nИқтисодий таҳлилчи ва мустақил эксперт Игорь Цой Ўзбекистондаги сиёсий партиялар фаолиятини кескин танқид қилди.\nБу ҳақда таҳлилчи repost.uz нашрига берган интервьюсида маълум қилди.\nҚайд этилишича, биринчи президент И.Каримов сиёсатини бир овоздан қўллаб-қувватлаган бешта партия амалдаги президентга ҳам жўровозликда давом этмоқда.\nНомзодларнинг сайлов харажатлари\nСайловлар учун бюджетдан 230,5 млрд сўм маблағ ажратилади\nЖорий йилнинг 22 декабри куни бўлиб ўтадиган сайловлар билан боғлиқ харажатларни амалга ошириш учун Республика бюджети маблағлари ҳисобидан жами 230 миллиард 549 миллион сўм маблағ ажратилиши режалаштирилган. Бу ҳақда Ўзбекистон Марказий сайлов комиссияси сайти маълумот тарқатди.\nОлий Мажлис Қонунчилик палатаси сайловларига тайёргарлик кўриш ва уларни ўтказиш билан боғлиқ харажатлар учун ҳудудий округ ва участка сайлов комиссияларига – 96 миллиард 807 миллион сўм;\nҚорақалпоғистон Республикаси Жўқорғи Кенгеси, халқ депутатлари вилоят, туман ва шаҳар Кенгашлари сайловларига тайёргарлик кўриш ва уларни ўтказиш билан боғлиқ харажатлар учун ҳудудий округ ва участка сайлов комиссияларига - 45 миллиард 330 миллион сўм;\nСайловларда иштирок этадиган сиёсий партияларининг умумпартиявий тадбирлари ва сиёсий партия томонидан кўрсатилган номзодларнинг сайловолди ташвиқот ва тарғибот ишларини амалга оширишга - 46 миллиард 674 миллион сўм;\nМарказий сайлов комиссияси томонидан сайловларга тайёргарлик кўриш ва уларни ўтказиш билан боғлиқ марказлашган тартибда харид қилинадиган зарур моддий-техника жиҳозлар, товар ва хизматлар билан таъминлаш учун – 41 миллиард 737 миллион сўм маблағ ажратилиши кўзда тутилган.\nОлий Мажлис ва маҳаллий кенгаш депутатлигига сайловолди кампанияси бошланди\n"Ўзбекистон Экологик ҳаракатига берилган квота чиқариб ташлангани партиялараро рақобатни кучайтиришга хизмат қилади", дейилади расмий хабарда.\nЎзбекистон Экологик партиялари қатнашади.\nШу йилнинг августида расмий партия раҳбарлари билан учрашган Шавкат Мирзиëев, уларга “замон билан ҳамнафас бўлиб, унинг ўткир талабларига жавоб бериш”ни тавсия қилганди.\nАммо, Мирзиëев ҳукуматга келгандан бери Ислом Каримов ҳокимияти даврида Ўзбекистонни тарк этишга мажбур бўлган мухолиф партия ва ҳаракатларнинг бирортаси фаолиятига расман рухсат берилгани йўқ.\nЎзбекистон Конституциясининг 117-моддасига кўра, Олий Мажлис Қонунчилик палатаси, ҳамда Қорақалпоғистон Республикаси Жўқорғи Кенгесига, вилоятлар, туманлар, шаҳарлар давлат ҳокимияти вакиллик органларига сайлов уларнинг конституциявий ваколат муддати тугайдиган йили — декабрь ойи учинчи ўн кунлигининг биринчи якшанбасида ўтказилади.


“ҲАЛИМАИ ЖАҲОННИ ҚАЙДАН ТОПАМАН?!” — Ishonch Gazetasi\n“ҲАЛИМАИ ЖАҲОННИ ҚАЙДАН ТОПАМАН?!”\nЎзбекистон халқ шоираси Ҳалима Худойбердиева ўзбек шеъриятида самимий инсоний туйғу ва фазилатлар – севги ва садоқат, меҳр-мурувватни тараннум этувчи шоира, ўзбек хотин-қизлари орзу ва армонларининг куйчиси сифатида ёрқин из қолдирди. Кўпгина издошлари, шогирдлари қаторида шоира Гулжамол Асқарованинг ижодида ҳам у инсоннинг ўрни беқиёс. Устози хотирасига бўлган эҳтиром, соғинч ва изтиробларини шоира қоғозга туширди.\nМУҲТАШАМИМ, ҲАММАДАН МУМТОЗИМ КЕТДИ…\nҲалима Худойбердиева… Тилимга алладек таниш, дилимга онамдек яқин сўз ва чеҳра… Руҳим яралгандами ва йўргакда эканимдами, севилтирилган, нур каби қалбимга қуйилган ном…\nҲалима Худойбердиева… Шоир бўлиб туғилган, шоир бўлиб яшаган ва шеъриятда улкан мактаб яратиб, кўпнинг саводини чиқариб, ўлмас асарлар қолдирган устоз…\nҲалима Худойбердиева… Беш фарзандни тарбиялаб, “ҳар бирида Ватан отлиқ озод юрак ўстириб” кетган, “Асл мард Ватанга тиз чўкиб ўтар”, деб яшаб ўтган туркийлар онаси…\nМен Сизнинг пойингизга келганим – 1996 йилларда жуда маҳзун ва ғамгин эдингиз. Салобат ва маҳзунлик… Шу эди ҳолатингиз. 1998 йили Зомин тоғларида ўтган ёш ижодкорлар семинарига мен шеър ўқиганимас, Сизни кўргани борганман. Шеър ўқитишганда ҳам Сизни ҳайратлантириш, мафтун этиш учун ўқиганман. Раҳмат, ўша Зомин тоғларига бизнинг юракларимизни, устоз-шогирдлик ришталаримизни янаям қаттиқ боғлагани учун! Раҳмат ўша кунларгаки, мени Сизнинг пойингизга мангу бош қўйдиргани учун! Бу сиғиниш эмас, бу руҳи биродар одамларнинг бирлиги эди, уйғунлиги, тақдирнинг саодати эди.\nБетобу бемор пайтларингиз дам онажонимнинг, дам Сизнинг ёнингизда қолиб термулиб ётардим, билдирмай йиғлардим. “Худо, мени шу азиз чеҳралардан, онаму устозимдан айирма”, деб нола қилардим, кўз ёшларим ичимга оқарди. Оғриқлардан зада бўлган жисмингизга қараб ўша 20 йил олдин икковимиз севиб бирга ўқиганимиз Радий Фишнинг “Жалолиддин Румий” асарида Ҳазратнинг умри охирларидаги ҳолатига берилган таърифни эслардим: “…Қарийб етмиш йилдирки, тиним нима, шафқат нима билмаган машаққат чекиш, ҳақиқат излашлар иродани тобласа-да, соғлиғини совурган, изтироблар ичра куйиб-қовжираган тани энди айтганига юрмасди.”…\nБаҳорда онам, ёзда Сиз….Фаслларга ихлосим қолмади…\n“Ёзда кўп ишларга мумкин улгурмоқ” деган сатрингизни ҳар ёзда такрорлаб юрардим. Мен ёзда бизни ташлаб, ўша чин дунёга кетиб қолишга ҳам улгуришингизни билмасдим. Куздан қўрқардим. Бу йил куз 17 августнинг тунидан бошлангандек. Чунки хазонларнинг чирт-чирт узилиши мангу айрилиқни эслатади менга.\nБаҳор ва ёзни севардим. Афсус, шу йил баҳорда 66 ёшида мени не кўйларга ташлаб онам, ёзда 71 ёшда яна бир чуқур қайғу қаърига ташлаб Сиз…. Бир йилда икки чиноримдан айрилиб, ҳолим ёмон бўлди. Бормикан мендек яна бир иложсиз, чорасиз одам? Мен энди ҳеч қайси фаслга қаттиқ ихлос боғламай қўйдим. Энди қайси фасл келмасин, оти айрилиқдек, оти фироқдек, исми ўлимдек, ҳижрондек назаримда. Фаслларга ихлосим ўлди. Айрилиқ азоби шу қадар жондан ўтяптики, ўлимни топиб ўлдиргим келяпти. Чорасизлик шу қадарми, Оллоҳим?!\nХудойим бир ёмон кунига минг яхшиликни яширибди…\nБиз ёмон қолдик… вале Сиз яхши кетган бўлинг!\nЯна ўша иккимиз севган асарда айтилгани каби “Дўстки, ҳижрон ихтиёр этмиш, демак, унинг машаққати ҳаддига етмиш…”. Машаққатингиз ҳаддига, умрингиз эса поёнига етган бўлса, бизнинг чорасизлигимизни чора қилишдан бошқа не чорамиз бор.\nҲар гал хайрлашаётиб: “Бор, кийикчадек ўйнаб юравер”, дердингиз. Ҳалима опа, энди кийикчадек қайси тоғда ўйнай? Бу дунёнинг дийдорсиз бозорида юрибман-ку! Қайси манзилни макон тутай? Юмшоқ болишга бош қўйгим йўқ, Сизнинг азиз жисмингиз тупроқда-ку. Биз ёмон қолдик… вале Сиз яхши кетган бўлинг! Жаннат маъволарига ва Улуғ Дийдорга етган бўлинг! Руҳингиз, жисмингиз ором топсин, илоҳим! Ҳеч қачон ёдингиз, доғингиз бағримдан ўчмайди, ҳеч қачон унутмайман! Қиёматгача, дийдоргача хайр энди, маликам! Менинг руҳим бозор оралаб юрган қаландар янглиғ ушбу сатрларимни такрорлаб юрибди:\nКўкка қараб ҳайқирдим…\n2019 йил 8 май, 9-сон\n«Kitob dunyosi» газетаси\nҚўшиғи йўқ болалар


Россия Мистраллик бўлмоқчи\nфеврал 10, 2010\n2009 йилда Мистрал кемаси Санкт-Петербургдаги портлардан бирига лангар ташлаган эди.\nФранция ҳукумати Россияга технологик жиҳатдан дунëдаги энг етакчи жанговар кемалардан саналмиш Мистрал русумидаги кема сотишга қарор қилди. Кремл ниятларидан хавфсираб яшовчи Россия яқин ва узоқ қўшнилари бу қарордан қаттиқ ташвишга тушди.\n9 феврал куни Франциядаги нуфузли “Le Monde” газетаси Париж ҳукуматининг Россияга бир ëки ундан ортиқ Мистрал классидаги жанговар кемани сотишга “принципда рози” бўлгани хабарини тарқатди.\nАгар бу савдо амалга ошса¸ у НАТОга аъзо давлатнинг Россия билан ҳарбий соҳада шу пайтга қадар мисли кўрилмаган олди-сотдиси бўлади.\nЎтган йил ноябр ойида Россия Бош вазири Владимир Путин Парижга қилган сафари чоғида Мистрал классидаги кемаларни сотиб олишга қизиқиш кўрсатган эди.\nАммо бу қизиқишнинг эндиликда амалга кўча бошлагани ҳақда хабар тарқалиши билан Россиянинг айрим собиқ иттифоқдошлари бундай савдони бузиш ҳаракатига тушдилар.\nБу эҳтимол¸ айниқса Россия билан 2008 йилги қисқа уруш хотираси ҳамон сўнмаган Грузиядагиларни чўчитиб юборди. Зотан¸ урушдан саноқли кунлар ўтгач Россия ҳарбий-денгиз флоти қўмондони¸ адмирал Владимир Висоцкий¸” Агар ихтиëрида Мистрал русумидаги биттагина жанговар кема бўлганида¸ Россия Грузияни бу урушда 26 соат эмас¸ балки 40 дақиқадаëқ мағлуб қилган бўларди”¸ деган эди.\nАйни пайтда¸ Франциянинг Россияга Мистрал сотишга рози бўлгани¸ Болтиқбўйи давлатларини ҳам хавотирга солди ва Москванинг собиқ уч иттифоқдоши бу савдони тўхтатиш сўрови билан нафақат Париж¸ балки Вашингтон ва Брюсселга ҳам биргаликда мурожаат қилди.\nЭстония Ташқи ишлар вазирининг сиëсий масалалар бўйича ëрдамчиси Ҳарри Тиидо¸ Россиянинг Мистрал русумидаги ҳарбий кемага эга бўлиши Болтиқ давлатлари хавфсизлигига таҳдид эканини айтади.\n- Шубҳасиз¸ бу нарса минтақадаги хавфсизликка ҳисса қўшмайди. Агар бу савдо амалга ошса¸ Болтиқ денгизи бўйидаги давлатлар ўз мудофаасини кучайтириш учун қандайдир ўзгаришлар қилиши лозим бўлади. Айни пайтда¸ бу савдо НАТО мудофаа режаларига ҳам таҳрир киритмай қолмайди¸ дейди Озодлик билан суҳбатда жаноб Тиидо.\nУзунлиги 200 метр бўлган Мистрал жанговар кемаси ўз бортида 900 аскар¸ 35 та жанговор вертолëт¸ тўртта баржа¸ 70 та қуруқликда юра оладиган транспорт воситасини таший олади. Айни пайтда¸ кемада қочқинлар ва таъминот моллари учун алоҳида жой¸ шунингдек сўнгги жиҳозларга эга касалхона ҳам жойлашган.\nМистрал кемаларидан Франция денгиз кучлари асосан гуманитар миссияларда фойдаланса¸ Россия бу кемага айнан ҳарбий нуқтаи назардан қизиқиш кўрсатганини яширмаëтир.\nМутахассислар¸ Мистралнинг музлик сувларда сузишга мўлжалланмагани боис¸ Россия ундан Болтиқ эмас¸ балки Қора денгизида фойдаланиш ниятида¸ деган тахминдалар.\n- Менимча¸ Россия бу кемадан Қора денгизида қуруқликда кенг кўламли ҳарбий операциялар амалга ошириш учун фойдаланмоқчи¸ зотан бу кеманинг энг муҳим жиҳати унинг қуруқликка ҳарбий куч тушириш имконидир. Россия учун Қора денгизидаги энг муҳим қуруқлик эса¸ Қримнинг ғарбий қисми эканига шубҳам йўқ. Россия ихтиëрида кўп сонли қуруқликка ҳарбий куч туширишга қодир кемалар бор¸ аммо аксарияти Полшанинг Гданск кемасозлик заводида қурилган бу кемалар эскириб бўлган. Боз устига¸ уларда жанговар вертолëт ташиш имкони йўқ. Агар 2017 йилга бориб Севастопол билан бирор муаммо чиққудек бўлса¸ Мистрал каби кемага эга бўлиш ўта муҳим аҳамият касб этади¸ дейди россиялик ҳарбий таҳлилчи Павел Фелгенгауэр.\nҲозирча Грузия ва Болтиқ давлатлари хавотирларига қўл силкиëтган Россия расмийлари¸ Франциядан Мистрал кемаси сотиб олиш ҳақида узил-кесил қарор берилмаганини билдирди.\nНАТО расмийлари эса¸ ҳарбий иттифоқнинг Франция ва Россия эришган савдо келишувига эътирози йўқлигини билдирди.\nЎз қарорини оқлаëтган Париж эса¸ НАТО бир томондан Россияга иттифоқчи¸ бошқа томондан эса¸ душман деб қарашни тўхтатиши лозимлигини таъкидламоқда.\nФранциянинг Россияга Мистрал русумидаги жанговар кема сотишига оид келишувининг расман президент Медведевнинг март ойи бошида Парижга қиладиган сафари давомида эълон қилиниши кутилмоқда.\n"Бир ой светсиз ўтирибмиз. Илтимос, ёрдам беринг!"\n"Авто-лизинг фирмаси пулимни олиб, "қуённинг расмини чизди"\nМосква суди ўзбекистонлик журналистнинг Россия ИИВ устидан шикоятини қондирмади\nЎзбекистонда давлат тилида иш юрита олмайдиган яна бир вазир тайинланди\nПахта режасини бажаришда сусткашлик қилаётган фермерлар тунни қамоқда ўтказди\nДиний маҳкумлар яқинлари қийноқлар тўхтатилишини талаб қилди\nЕХҲТ Ўзбекистонни қамоқдаги барча журналистларни озод қилишга чақирди\nРоссияда минглаб "узбечка" занглаб ётибди\n"Ӯзбекларга томоша етишмаяптими? Урушни кӯриб, биронтаси ажратмайди"\n"Қамоқдаги 8 йиллик азобимни гапириш қийин"\nАбдулазиз Карим Озодликка ёзган мухлиси учун “Қурбон бўламан”ни жонли куйлади\nДавлат тўнтаришида айбланаëтган журналистнинг онаси Мирзиëевдан ëрдам сўради\nУчинчи қаватдан йиқилиб, жароҳатланган 2 яшар Алибек ёрдамга муҳтож!


Латвия Бош вазири КГБ жосуси бўлганми? - BBC News O'zbek\nБизнесмен Валерий Белокон - "Мячиков"\n"Блэкпул" ФК эгаларидан Валерий Белоконь ўз жамоаси ўйинини томоша қилмоқда.\nСурат манбаси, Государственный архив Латвии\nОчилган картотекадаги маълумотларга кўра, таниқли бизнесмен Валерий Белокон КГБ информатори сифатида "Советская молодежь" газетасида "Мячиков" лақаби остида ишлаган.\nБи-би-си ошкор қилинган маълумотлар бўйича Baltic International Bank'дан изоҳ олишга муваффақ бўла олмади.\nМитрополит Александр - "Ўқувчи"\nСурат манбаси, Yuri Mashkov/tass\n1951 йилда дунёга келган бу агент "Пугулис" лақаби билан 1988 йилда ёлланган.\n"Пугулис" - Латвиянинг собиқ Бош вазиридир. Жаноб Годманис 1990 йилдан бери сиёсат билан фаол шуғулланиб келади. У ўтган йиллар давомида Латвия ички ишлар вазири, Бош вазир, Европарламент депутати бўлган.\n1978 йили "Кривичев" лақаби остида КГБга ёлланган парламент депутати Игор Пименов ҳам шахсиятидаги бу «қора доғ»ни суд орқали ювиб ташлашга уринган.\n"Мен совет даврида «Спутник» гиди бўлганман, туристлар билан ишлаганман, инглиз тилимни ривожлантиришни истаганман, у ерда эса америкалик талабалар бор эди. экскурсиядан кейин эса ҳисоботлар ёзар эдим, энг расмий ҳисоботлар: бу қандай дастур, қандай саволлар берилди… Кейин бир одам келиб, КГБ гувоҳномасини кўрсатди, қўшимча саволлар берди. Бор гап шу," ҳикоя қилади жаноб Пименов Би-би-сига.\n«Буни ихтиёрий, деб бўлмайди. Бу кўпроқ келишувга ўхшайди,» давом этади жаноб Кангерис. "Шахсни ҳамкорлик қилишга мажбурлаган бўлишлари мумкин, лекин бу унинг ҳамкорлик эвазига қандайдир манфаат кўрганини англатмайди. Масалан, менинг бир танишим отасининг ССчи бўлганини таржимайи-ҳолига атайин киритмаган, шу сабабли ҳам уни ёллашган. Бунинг эвазига у университетдаги ўқишини тугатиш имконига эга бўлган. Агент тизимга нимадир берган, тизим эса агентни ҳимоя қилган."


Дунёнинг глобал муаммоси | Interpress.uz\nБош саҳифаЯнгиликларЖаҳонДунёнинг глобал муаммоси\nДунёнинг глобал муаммоси\n15:22 | 03-01-2021\nСув танқислиги муаммоси ҳақида 1970 йиллардаёқ халқаро миқёсда гапирила бошланганди. Сув танқислиги ялпи очарчилик, глобал иқлим исиши, фойдали қазилмаларнинг йўқолиб бориши каби замонавий дунёнинг энг долзарб муаммолари қаторига киритилган. Орадан ўтган 50 йил мобайнида халқаро ташкилотлар томонидан сув муаммосини бартараф этишга қаратилган қатор дастурлар, чора-тадбирлар ишлаб чиқилди ва қабул қилинди. Бироқ…\nБироқ, чучук сув, яъни ичимлик суви етишмаслиги муаммоси тобора кескинлашиб борди. Бу эса халқаро экология ва ҳуқуқни ҳимоя қилиш ташкилотларни, айрим давлатларни катта ташвишга солмоқда. БМТнинг Сув заҳираларига бағишлаб ўтказилган конференциясида (1977 йил), Ичимлик суви ва санитария таъминоти халқаро ўн йиллиги (1981-1990 йиллар), «Ер сайёраси» бутунжаҳон олий даражадаги учрашуви (1992 йил), 2005-2015 йиллар «Сув ҳаёт учун» халқаро ўн йиллиги ҳаракати деб эълон қилиниши каби тадбирларда истеъмол ва қишлоқ хўжалиги эҳтиёжлари учун тоза сув етишмаслиги аср дардига айланиб бораётганлиги қайд этилган.\nЮқорида номлари қайд этилган ташкилотларнинг сув муаммосини ҳал этиш бўйича саъй-ҳаракатлари бесамар кетмади. ЮНИСЕФ маълумотига кўра, ҳозирги вақтда сайёрамиз аҳолисининг 91 фоизи ичимлик суви (сув қувурлари ёки сув тарқатиш тарқатиш тармоқлари) билан таъминланган. Жумладан, 1990 йилдан буён 2,6 млрд. одам ёки ривожланаётган давлатлар аҳолисининг 42 фоизи тоза сувдан фойдаланиш имконига эга бўлди. Сифати яхшиланган ичимлик суви билан шаҳарлар аҳолисининг 96, қишлоқ жойларда яшовчиларнинг 84 фоизи таъминланган.\nШунинг билан бирга, ЮНИСЕФ ва Жаҳон Соғлиқни Сақлаш ташкилотининг таъкидлашича, дунёдаги ҳар ўнинчи одам (785 млн.) тоза сувдан фойдаланиш имконига эга эмас. 144 млн. киши эса ичтерлама, вабо, гепатит А каби аллақачонлар ўтмишга айланиши керак бўлган касалликлар ўчоғи бўлган очиқ ҳавзалардаги фойдаланишга яроқсиз сувлардан ичишга мажбур бўлмоқда. Агар 2000-2015 йиллар давомида сув тармоқларидан фойдаланиш имконига эга бўлмаган аҳоли сони 1,7 млрд. дан 2,1 млрд. га кўпайган бўлса, 2017 йил ҳолатига кўра ерликлардан 3 млрд. нафари ҳатто уйида қўлни ювиш шароитига эга эмас.\nЮқорида қайд этилган айрим муваффақиятларга қарамасдан, афсуски, ўтган 50 йилдан буён ичимлик суви етишмаслиги муаммоси ҳамон долзарб бўлиб қолмоқда. БМТ маълумотига кўра, 2 млрд. дан ортиқ одам сув танқислигидан азият чекаётган давлатларда яшаяпти. Бундан ташқари, дунёда турли мақсадларда фойдаланилаётган сувларнинг 80 фоизи қайта ишланмасдан ва зарарсизлантирилмасдан сув ҳавзаларига чиқарилмоқда ва мазур ҳолат сайёрамиз экотизимига жиддий хавф туғдирмоқда.\nОби-ҳаёт масаласидаги келажак башоратлари ҳам қувонарли эмас. Жаҳон соғлиқни сақлаш ташкилотига кўра, 2025 йилга бориб дунё аҳолисининг ярми сув танқис бўлган мамлакатларда яшайди. Ер аҳолиси тўхтовсиз ўсиб бориши баробарида, ичимлик суви камайиб бормоқда. Ҳозирда ерликларнинг ҳар бирига 750 куб. м. оби-ҳаёт тўғри келаётган бўлса, 2050 йилга бориб бу рақам 450 куб. м. ни ташкил этади. Боз устига глобал иқлим исиши ҳам сайёрамизда чучук сув заҳиралари озайиб кетишига таъсир кўрсатмоқда.\nТурли манбаларга кўра, Ердаги чучук сув миқдори барча сувларга нисбатан 2,5-3 фоизни ташкил этади ва унинг ҳам 85-90 фоизи муз кўринишидадир. Сайёрамизда оби-ҳаёт заҳираси энг кўп давлатлар сифатида Бразилия, Россия ва Канада эътироф этилади. Жаҳон озиқ-овқат ташкилоти (ФАО)га кўра, дунё сув заҳираларининг асосий қисми (28,3%) Жанубий Америка давлатлари ҳиссасига тўғри келади.\nТоза ичимлик суви муаммосига дуч келаётган мамлакатлар сафи ортиб борар экан, оби-ҳаётдан оқилона фойдаланиш, сув тежовчи технологияларни қишлоқ хўжалиги, саноатга кўпроқ жорий этиш устида изчил ишлар олиб борилмоқда. АҚШ, Хитой, Исроил, Туркия каби давлатлар экспортида бу турдаги технологияларнинг улуши ўсиб боряпти. Иккинчи томондан, табиий заҳиралар соҳасига алоқаси бўлмаган йирик компаниялар ҳам сувни мукаммал тозалайдиган, сув тежовчи технологияларни яратиш бўйича йирик лойиҳаларга қўл урмоқда. Бунга, Американинг компютер техникалари ишлаб чиқаришга ихтисослашган IBM компаниясини мисол сифатида келтириш мумкин. Ҳозирда ушбу ширкат оқава сувларни қайта ишлаш бўйича энг илғор технологияларини тақдим этмоқда. Қишлоқ хўжалиги экинларига кам сув сарфлаган ҳолда, кўпроқ ҳосил олиш борасидаги изланишлар ҳам деярли барча илғор давлатларга хос анъанага айланиб бормоқда. Хулоса сифатида айтадиган бўлсак, ҳаёт манбаи бўлган сувдан тежаб-тергаб, оқилона фойдаланиш, қатраси тиллога тенг бўлган оби-ҳаёт исроф бўлишига йўл қўймаслик, аксарият давлатлар кун тартибидаги муҳим масала бўлиб қолмоқда ва келажакда муаммо янада долзарб аҳамият касб этиши турган гап.


Фото: МВД Кыргызстан\n17:15 29.07.2016 (Янгиланган 18:05 29.07.2016) Ҳавола олиш\n"Бугун Қирғизистон Бош прокуратураси ходимининг машинаси портлатилди", деб хабар қилмоқда Спутник Қирғизистон. Маълум бўлишича, жабрланган эркак ўта оғир аҳволда. Ушбу ҳодиса юзасидан жиноий иш қўзғатилган.\nТОШКЕНТ, 29 июл — Sputnik. Қирғизистон пойтахтининг жануби-ғарбидаги Ўртасой қишлоғида эрталаб Республика Бош прокуратураси прокурорининг машинаси портлатилди, деб хабар тарқатмоқда Спутник Қирғизистон.\nСал олдин Қирғизистон ИИВ Ўртасой қишлоғидаги уйларнинг бирида Lexus автомобили портлатилгани ҳақида хабар тарқатган эди. Мамлакат Бош прокуратураси прокуратура ходими — 34 яшар Эркин Курманалиев жабрлангани ҳақидаги хабарни тасдиқлаган. Маълумотларга кўра, портлаш вақтида эркак бир қўлидан айрилган, унинг кўзлари ҳам жиддий жароҳатланган. Жабрланган ўта оғир аҳволда реанимацияда ётгани айтилмоқда.\nАйни вақтда ушбу ҳодиса юзасидан жиноий иш қўзғатилиб, барча зарур чора-тадбирлар кўрилаётгани хабар қилинган.\nҚирғизистондаги энг шов-шувли жиноятлар\nАйтиш жоизки, Қирғизистонда мустақиллик йилларида "йирик автоҳалокатлар" сифатида кўрсатилган жиноятлар кўплаб маротаба содир этилган.\nЖумладан, Насирдин Исанов билан содир бўлган бахтсиз ҳодисани бунга мисол келтириш мумкин. Исанов 1990 йилда президентликка даъвогарлик қилган, аммо бу курашда Аскар Акаевга мағлуб бўлган.\n1991 йилнинг 21 январида мустақил Қирғизистоннинг биринчи Бош вазири этиб тайинланган сиёсатчи ҳаётига шу йилнинг 29 ноябрида нуқта қўйилган. Жалолобод-Ўш трассасида Исановни олиб кетаётган ҳукуматга қарашли "Волга" машинаси ЗИЛ-130 юк машинасига бориб урилади. Автомобили рулида бўлган ҳайдовчи жароҳат олади, яна бир йўловчи — бизнесмен Борис Бирштейн — енгил жароҳатлар билан қутулади. Исанов эса, хирургнинг сўзларига қараганда, ҳушига келмасдан ҳалок бўлади. Қирғизистон халқи Исановни мамлакатнинг энг кучли сиёсатчиси сифатида хотирлайди.\nҚирғизистон Миллий хавфсизлик вазири. 1996 йилнинг 21 октябрида Бишкек- Манас трассасида Volkswagen Passat русумли хизмат машинасида кетиб бораётган вақтида ЗИЛ юк машинаси билан тўқнашиб кетган.\nОАВларда келтирилган маълумотларга кўра, юк машинаси ҳайдовчиси маст ҳолатда бўлган ва қўлга олинган чоғида ўз жонига қасд қилишга уринган. Анарбек Бакаев клиник ўлим ҳолатига тушган ва Бишкек ва Москвадаги шифокорларнинг уринишларига қарамай, 1998 йил 7 январ куни ҳушига келмай ҳалок бўлган.\nБиринчи версия бўйича 2009 йил 13 март куни Бишкек яқинида Audi-100 билан тўқнашган Lexus ёниб кетади. Жип ичидан ҳайдовчи ва икки йўловчининг мурдаси топилади. Мурдаларнинг бири Қирғизистон президенти девонининг собиқ бошқарувчиси Медет Содирқулов эканлиги маълум бўлади. Тирик қолган Audi ҳайдовчиси Омурбек Осмонов судга тортилади. 2010 йилнинг 21 апрелида эса у ўлдирилади. Осмонов танасига кўп сонли тиғ зарбалари етказилгани туфайли ҳаётдан кўз юмгани маълум. 2010 йил апрел воқеаларидан кейин ушбу жиноий иш қайта кўриб чиқилади ва қотилликка буюртма берган шахс собиқ президентнинг укаси Жониш Боқиев эканлиги айтилади. Маълумотларга кўра, Ж. Боқиев Медет Содирқуловнинг бўғиб ўлдирилишини шахсан томоша қилган. Тергов маълумотларига кўра, ЖИПда аниқланган мурдаларнинг ҳаммаси аввал ўлдирилган, сўнгра эса ушбу қотиллик гўё "бахтсиз ҳодисадек" кўрсатилган.\nБарча айбдорлар, шу жумладан, Қирҳизистон Республикаси Қўриқлаш хизмати ҳамда Чегара хизмати ходимлари турли муддатга озодликдан маҳрум қилинган.


Бу алаҳсирашми ёхуд лоқайдлик ҳам эви билан-да...\nБухоро вилояти Когон тумани «Ўбачўли» МФЙ Янги Қаллуқ қишлоғида яшовчи Гулчеҳра Нормуродова ўзига «Агробанк» АТБ Бухоро вилояти бошқармасидан келган хатни ўқиб, таажжубдан ёқа ушлади.\n— Мазкур банкка профиль ишлаб чиқариш дастгоҳи сотиб олиш ниятида эканимни айтиб, 2021 йилнинг октябрида мурожаат қилгандим, — дейди у. — Тегишли ҳужжатларни ҳам тақдим этгандим. Аммо банк ходимлари «Ишингиз эрта-индин ҳал бўлади», деб роса овора қилдилар. Охир-оқибат банк раҳбари имзоси билан ажабтовур жавоб хати олдим.\nФуқаронинг «ажабтовур» дейишида жон бор. Банкнинг 2021 йил 17 декабрь кунидаги 02/947-сонли жавоб хатида шундай сўзларни ўқиш мумкин:\n“...Мурожаатингизда қурилиш материаллари ишлаб чиқариш мақсадида имтиёзли кредит олишда амалий ёрдам беришни сўрагансиз... Мурожаатингиз юзасидан банк ходимлари ва маҳалла фуқаролар йиғинининг масъул ходими билан биргаликда дастлабки мониторинг ўтказилганда таъминотчи корхонадан чорва моллари олиб келинмаганлиги маълум бўлди, бу тўғрисида тегишли далолатнома расмийлаштирилган бўлиб, ҳудудий филиал томонидан кредит ажратилмаслигини маълум қиламиз».\nБанкдан қурилиш материали ишлаб чиқаришни йўлга қўйиш мақсадида имтиёзли кредит сўраган фуқарога чорва моллари ҳали олиб келинмаганидан сўз очишса, ҳар қандай киши ҳам ёқасини ушлаб қолиши тайин. Қолаверса, Гулчеҳра Нормуродованинг таъкидлашича, мурожаати юзасидан банк ходимлари ҳам, маҳалла вакили ҳам у билан учрашган эмас. Ёлғончилик, лоқайдлик ҳам эви билан-да.\nУшбу жавоб хатининг «Агробанк» АТБ Бухоро вилояти бошқармаси ходимлари томонидан Ўзбекистон Республикаси Президентининг Виртуал қабулхонаси ахборот тизимига ҳам юклатилганини айтмайсизми?!\nГ. Нормуродова Халқ қабулхонасига ушбу масала ечими борасида кўмак сўраб мурожаат қилди. Суҳбат жараёнида у чорва моллари эмас, балки профиль ишлаб чиқариш дастгоҳи сотиб олиш учун кредит ажратишни сўраб мурожаат қилганини, хонадонига банк ва маҳалла фуқаролар йиғини ходимлари келмаганларини ва ҳеч қандай далолатнома ёзмаганларини билдирди.\nМаълумки, жисмоний ва юридик шахсларнинг мурожаатлари тўғрисидаги қонунчиликни бузиш маъмурий ёки жиноий жавобгарликка сабаб бўлади. Афтидан, банк мутасаддилари масаланинг бу жиҳатини унутишмоқда. Акс ҳолда, бир фуқарони шу қадар овора қилишмас, мурожаатига панжа орасидан қарашмас эди.\nГулчеҳра Нормуродовага келсак, Халқ қабулхонаси аралашуви билан унга ва ниҳоят, тадбиркорлик фаолиятини оқилона йўлга қўйиши учун 36 миллион сўм миқдоридаги кредит маблағи ажратилди.


Арслонлар қаерда яшайди?\nАрслон – мушуксимонлар оиласига мансуб бўлиб, йирик сут эмизувчи ваҳший ҳайвондир.\nУлар асосан кечқурун ов қилади.\nКим ов қилишидан қатъи назар ўлжани ейишни эркак арслон бошлаб беради. У бир ўтиришда 35 килогача гўшт ейиши мумкин.\nЭркак арслон бир ўзи ов қилади. Агар ўлжа катта бўлса, у ҳолда гуруҳ бўлиб ов қилади. Ўлжани қўлга киритгач, уни бўғзидан тишлаб, ўлгунича кутиб туради. Ўлгач, салқин жойга судраб олиб бориб, ўша ерда ейди. 270 кг келадиган зебрани бир ўзи сояга судраб бориши мумкин. Бу оғирликдаги ҳайвонни 5-6 киши судрай олади.\nҚари ва ярадор арслон одамга ҳам ҳужум қилиши мумкин.\nАрслонлар асосан Марказий Африка минтақасининг қўриқланадиган ҳудудлари, Осиёнинг Арабистон ярим ороли, Кичик, Олд ва Жанубий Осиё, Ҳиндистон каби мамлакатларнинг саҳро, саванна ва дарё бўйидаги ўрмонларида яшайди.\nБундан ташқари дунёнинг кўплаб мамлакатларидаги ҳайвонот боғларида ҳам арслонлар оила бўлиб яшайди.\nУнинг наъраси 8 км узоқликдан эшитилиши мумкин.\nҲар 2 йилда бир марта 3-4 тадан болалайди. Ҳомиладорлик даври 4-5 ой бўлиб, болалари 6-7 ёшида вояга етади. Эркак арслон 3 ёшга етганда, боши ва бўйин атрофидан ёл чиқади.\nАрслоннинг баъзи турлари Халқаро табиатни муҳофаза қилиш ташкилотининг қизил китобига киритилган.\nДругие материалы в этой категории: « Бадбахт 8 тоифанинг бири бўлиб қолманг\tМўминаларга ибрат мўминалар: Умму Ҳабиба (розияллоҳу анҳо) »


Табиий қариш жараёнини секинлаштириш усули топилди\n10:49 / 28.10.2016\nБиологлар халқаро жамоаси соғлом сичқонларда қариш жараёнини секинлаштирувчи табиий бирикмани аниқлашди. Шу мавзудаги тадқиқот Cell Metabolism журналида чоп этилди.\nЯнги тадқиқотда олимлар кемирувчилар организмида NAD коферменти синтези учун ҳужайраларнинг энергия алмашинувида иштирок этувчи NMN нуклеотиддан фойдаланишга муваффақ бўлишди. Бу моддани жониворларга тўғридан-тўғри юборишнинг иложи йўқ.\nNAD бирикмаси ёғлар ва углеводларнинг тўйинишида қатнашади, бироқ унинг синтези ёш ўтган сари ДНКга зиён етиши натижасида секинлашади. Хусусан, кофермент тана массаси тўплаш, инсулинга нисбатан сезувчанликнинг йўқолиши ва жисмоний фаолликнинг камайишига тўсқинлик қилади.\n"Биз қариётган сичқонларда кузатиладиган физиологик пасайишни секинлаштириш усулини намойиш қилдик", - деди тадқиқот ҳаммуаллифи Сан-Итиро Имаи. — Бу қари сичқонларда тахминан ёш жониворлардагидек моддалар алмашинуви ва энергияга эришилишини англатади".\nСичқонлар иштирокида ўтказилган тажрибалар сувда эрувчан NMN уч дақиқа давомида қонга сўрилиб кетишини кўрсатди. Мутахассисларнинг таъкидлашича, ёш сичқонларнинг NMN қабул қилиши сезиларли самара бермаган.\nОлимларнинг фикрича, инсон организмидаги моддалар алмашинуви сичқонлардаги каби кечиши туфайли янги тадқиқотда олинган хулосалар одамлар учун ҳам тўғри келади. Японияда NMN'ли препаратларни синовдан ўтказиш ишлари бошлаб юборилди. Бу бирикма, олимларнинг сўзларига кўра, бир қатор озиқ-овқат маҳсулотлари, жумладан, брокколи, карам, бодринг ва авокадода ҳам мавжуд.\nтадқиқот тажриба Олимлар сичқонлар қаришни секнилаштириш


Александр Лукашенконинг Олимпиада ўйинларига ташриф буюриши тақиқланди — Sof.uz\nАлександр Лукашенконинг Олимпиада ўйинларига ташриф буюриши тақиқланди\n8.12 16:58 197 Жаҳон\nБеларусь президенти Александр Лукашенконинг Халқаро олимпия қўмитаси томонидан ташкил қилинадиган барча тадбирларда иштирок этиши тақиқланди. Бу ҳақда қўмита президенти Томас Бахга таяниб, «ТАСС» хабар берди.\nТақиқ Олимпиада ўйинларига ҳам тааллуқли бўлади. Ҳозирча мазкур чора вақтинчалик ҳисобланади. Бахнинг сўзларига кўра, Александр Лукашенко раҳбарлик қиладиган Беларусь Миллий олимпия қўмитасининг ҳозирги раҳбарияти спортчиларни сиёсий камситишдан ҳимоя қилмайди.\nКелгуси Олимпиада ўйинлари 2021 йилнинг ёзида Токиода бўлиб ўтиши керак. Ўйинлар коронавирус пандемияси сабабли бир йилга қолдирилганди.\nБеларусда 9 августдаги президентлик сайловидан кейин бошланган оммавий норозилик намойишлари тўрт ойдан буён давом этмоқда.